text:
Tíðindi
-
EM kapping í kavaflogbólti21-01-2018
Danska blaðið BT hevur eina grein um EM í "kavaflogbólti", sum verður í mars mánaði, tá 10 ár eru liðin, s&...
-
Rás2: Oddadysturin millum ÍF og Mjølnir fríggjakvøldið:19-01-2018
Avgerandi bóltarnir og samrøður við leikarar
Her hoyrir tú avgerandi bóltarnar í oddadystinum í meistaradeildini hjá monum millum ÍF og Mjølnir, sum ÍF vann 3-1. Eisini...
-
122 lið til Vitus-kapping í Klaksvík18-01-2018
Um vikuskifitið skipar Mjølnir fyri barna- og ungdómskapping í Klaksvík. Kappingin byrjar fríggjakvøldið og spælt verðu...
-
Skráin fyri Vitus-kappingina - yngri deildir18-01-2018
Hey tit - her kemur so dystaryvirlitið til VITUS-kappingina um vikuskiftið. Leggið til merkis hesar broytingar: Hjá gentum og dreingjum 12 eru bro...


c: text/html

text:
Tlf. 35 88 88
13. november 2013
Ì februar 2014 væntar Auto Service, sum umboðar Nissan í Føroyum, at hava tann nýggja Nissan Qashqai. Tað sum er sermerkt við tí nýggja Qashqai er, at tað eru 5000 eigarir av gamla modellinum sum hava sent myndir inn til Nissan, fyri at vísa á hvussu tey høvdu designa bilin. Nissan hevur so samansett allar hesar detaljur frá kundunum, og komin fram til hettar nýggja modellið.
Sigast kann um bilin, at hann er lættari, 49mm longri, meir pláss fyri passagerar og viðføri. Bilurin fer at vera útgjørdur við betri teknologi, festiligari koyrieginleikum og so eisini einum nýggjum sniðið.
Tann nýggji bilurin fæst við fýra ymiskum motorum :
1,2 DIG-T 115 Hk
1,6 DIG-T 150 Hk
1,5 dCI 110 Hk
1,6 dCI 130 Hk
Sølumennirnir hjá Auto Service eru sera spentir uppá nýggja Qashqai. Gamla modellið sum kom út í 2007, man vera tann cross-over, sum er ein tann mest seldið í Føroyum seinastu árini.
« Aftur

robotstxt: allowed

filter: keep


text:
Hetta er ein kunningargluggi hjá Selatraðar kirkju,
har guðstænastur og tiltøk verða lýst.
Gudstænasta hin 14. januar 2018.
Sjóvar kirkja kl. 11: Símun Persson Jacobsen
Gudstænasta er hvønn sunnudag kl. 12.00
Her er ein videofilmur frá Selatraðar kirkju
Formaður í kirkjuráðnum á Selatrað er:
Durita Djurhuus
Jústinus Ejdesgaard hevur á Folkakirkjan.fo nakrar greinar, har prátað verður við okkara kirkjutænarar:
Durita Djurhuus, deknur og orgarnistur
Gerhard Zachariasen, deknur
Joen Karl Djurhuus, deknur
Jangrím Poulsen, organistur
Hans Kristian Djurhuus, klokkari


text:
Motiónistar, kappsvimjarar og svimjiáhugaði annars.
11 árið á rað verður skipað fyri stuðulssvimjing til Nólsoyar, til frama fyri svimjihyl í Nólsoy, leygardagin tann 16. august kl 16:00.
Í ár verða tveir teinar at svimja.
1. Tann vanliga, har vit byrja niðanfyri hjá radioamatørunum. Teinurin er 4000 metrar til Nólsoyarbygd.
2. Hin teinurin er 1000 metrar, har byrjað verður frá báti, ið liggur úti fyri bygdini.
Á báðum teinum er høvuðsvinningurin ein flogferð við Atlantic Airways.
Øll møtast hjá radioamatørunum kl. 15.00.
Klokkan 16.00 leypa tey, ið svimja 4000 m, á bláman yviri við Strond við Stóradam, niðanfyri hjá radioamatørunum.
Tey, ið svimja 1000, fara samstundis í bátarnar og sigla til startmálið 1000m úr Nólsoyar bygd, har tey byrja svimjingina kl 17.00
Málið hjá báðum bólkum er Heiðursportrið niðri á keiini í Nolsoy.
Kemur tú á land aðrastaðni, mást tú renna seinasta teinin.
Samarittar eru við á ferðini um fjørðin, at ansa eftir tær.
Nólsoyingar taka ímóti og hjálpa tær upp á land.
Tú skalt fáa til vega:
1. Froskmanna- ella triatlonbúna.
2. Bát at fylgja tær. Seksmannfar ella størri og minst tvey vaksin við.
3. Báturin skal hava VHF.
4. Hampuliga venjing.
Tilmelding á 583273
Tilmeldingargjaldið er 100,00 kr. fyri longra teinin og 50 kr. fyri styttra.
Tað skal gjaldast á konto 6460- 1593767, merkt Stuðulsnevndin.
Til ber eisini at melda til á startmálinum:
Samskiparar:
Jákupi av Skarði
Erlendur Simonsen
Evald Rasmussen 583273
teldupostur: evaras [kurla] kallnet.fo
Stuðulsnevndin fyri svimjihyli í Nólsoy.


text:
Nú er tað alment. Nú er tað veruligt. Nú hevur Dorit Hansen (ættað úr Grótinum í Klaksvík) sagt í mentanarsendingini hjá Suna Merkisstein, at hon verður næsta grótið, sum verður lagt á Varðan, næsti ritstjórin á bókmentatíðarritinum, Varðin.
Varðin hevur nógv ár á baki. Varðin er eitt tað týdningarmesta, sum er komið út á føroyskum. Varðin er skjótt 100 ára gamal, og er hann javnaldur við tíðarrit, sum hava flutt bókmentir úti í heimi. Tí er tað so ógvuliga týdningarmikið, at Varðin kemur út. Tí er tað ógvuliga týdningarmikið, at Dorit Hansen hevur játtað at taka á seg hetta týdningarmikla starv. Varðin hevur verið til at føtt føroyskar bókmentir.
Dorit sigur, at Varðin kemur út tvær ferðir um árið. Ein várvarði og ein heystarvarði. Ein blómuskrýddur Varði og ein kavaklæddur Varði.
Vit á Vencli ynskja Dorit Hansen hjartaliga til lukku við nýggja, týdningarmikla ritstjórnarstarvinum.
OMR/AÓD


text:
LÍV í vøkstri
- 13 May 2016
- - LÍV
Vit ynskja at vera fyrsta valið hjá føroyingum, tá tað snýr seg um at tekna eina lívstrygging ella at gera eina virðisgevandi uppsparing til eftirløn. Felagið hevur 22.480 eftirlønarkundar og 18.300 kundar við samlagstryggingum.
Kundarnir fáa vinningin
Vit hava deilt vinningin millum allar kundar okkara í skjótt 50 ár, og aftur í 2015 verða 10,3 mió. krónur lutaðar út til kundarnar.
Eginognin hjá felagnum verður styrkt við 4,3 mió. kr. eftir skatt. Vit síggja dagliga í okkara virksemi, at vit gera mun, og okkara mál og strategi fyri komandi árini er at halda áfram at virka fyri eini øktari virðisøking til einstaka kundan. Við góðari ráðgeving til okkara kundar og við kappingarførum tænastum til fakfeløg, vinnufyritøkur og einstaklingar umsita vit í dag umleið 65% av eftirlønarmarknaðinum í Føroyum. Hetta er eitt álit, sum okkara 28 dugnaligu starvsfólk taka í størsta álvara, og sum sæst aftur í okkara skynsama íløgupolitikki, har vit minka um váðan á íløgunum, so hvørt viðskiftafólkini nærkast eftirlønaraldri.
Árið 2015 hevur verið avbjóðandi á íløguøkinum. Teir kundar, sum hava lagt um til marknaðarrentu, hava fingið tilskrivað eitt avkast uppá millum 2,22 og 2,84%. Avkastið er tengt at, hvussu leingi tað er, til kundin røkkur eftirlønaraldri. Lága rentustøðið á alheims fíggjarmarknaðinum er ein avbjóðing fyri øll lívstryggingarfeløg. Tí arbeiðir samtakið áhaldandi við at hava ein so lágan íløgukostnað sum gjørligt,soleiðis at meira verður eftir til eftirlønaruppsparingina. Vit hyggja áhaldandi eftir nýggjum íløgumøguleikum – eisini í Føroyum. Av samlaðu íløguognunum hjá felagnum er føroyski parturin øktur úr 3,7% í 2014 til knøpp 6% í 2015.
Innlit
Vit dylja ikki umsitingargjaldið, men vísa greitt, hvat tað kostar at vera limur og fáa fullan ágóða. Við umlegging til forskatting av eftirløn valdu vit í 2012 at leggja umsitingargjaldið á eina legu, sum sigur 6% av inngjaldinum umframt 300 kr. árliga, og hesa upphædd halda vit fast um. Sparsemi í umsiting og fyrisiting merkir størri vinning og avkast til okkara limir, og tað er ein málsetningur eins væl og eitt lyfti, vit ynskja at halda fast í. Kostnaðurin fyri hvønn tryggjaða var 808 kr. í 2015, ið er tað lægsta nakrantíð. Eitt trygdargott útgjald Útgoldnar veitingar vóru útvið 60 mió. kr. í 2015. Meginparturin av hesum eru útgjøld í sambandi við pensionering og samlagstrygging. Aðalfundur í Lív-samtakinum Roknskapurin hjá Tryggingarfelagnum LÍV varð góðkendur á aðalfundinum hjá LÍV-samtakinum tann 27. apríl 2016. Roknskapur felagsins og hjá samtakinum er at finna á heimasíðu felagsins liv.fo
Kundarnir fáa vinningin


text: Hósdagin var miðdeildin túr í haganum. Vit fóru við bussi niðan á Oyggjarvegin og fóru til gongu niðan á Skælingstjørn. Veðrið var gott, sólin skein og hon vermdi meira og meira, sum tímarnir gingu. Landslagið har er sera vakurt. Vit støðgaðu á og hoyrdu ymiskar søgur, sum høvdu samband við støðini. Vit gingu gjøgnum Skælingsskarð og so oman aftur á Oyggjarvegin. Síðan fóru vit gjøgnum hagan oman á Royndarstøðina. Nøkur fóru heim við Bussleiðini, og onnur fóru við bussinum, sum kom úr Kvívík við 7. floks næmingum, sum ganga til prest.


text:
Russiskir teldusníkar hava nú likið eitt fimta sett av WADA dáta, umfatandi eisini fleiri svimjarar. Í alt eru tað nú einir 107 íðkarar sum hava fingið almannakunngjørt persónligar upplýsingar, úr ítróttum sum svimjing, súkkling, kanorógving, fimleiki, vatnpolo, borðtennis, rógving, sigling, fikting, flogbólti, judo, kurvabólti, fótbólti, hockey, golf og skjóting. Sí Inside the Games
Millum tey sum eru útstillað hesuferð, eru millum annað kendir svimjarar sum Cate Campbell úr Avstralia, Katerine Savard úr Kanada, Steffen Deibler úr Týskalandi, Cameron van der Burgh úr Suðurafrika og Rikke Møller Pedersen úr Danmark. Teirra dáta eru typisk undantaksloyvi frá WADA til at kunna taka astmaheilivág sum Terbutalin (Bricanyl) og Salbutamol (Ventolin), umframt Prednisolone og Prednisone sum vist nokk eisini eru til at hjálpa uppá millum annað astma.


text:
So, Anna Frank og dagbókin hjá henni. Altso, eg kann fyri meg sjálva siga, at tann bókin hevur virkiliga havt eitt stórt árin á meg. Áðrenn eg varð 13 hevði eg lisið hana tríggjar ferðir. Eg byrjaði at skriva dagbók hvønn dag sum 8 ára gomul og gjørdi tað í fleiri harrans ár. Inspiratión? Anna […]
Savn fyri mars 2011
Tá dagbókin hjá Onnu Frank bleiv chikanerað30 mars, 2011
Smiley extravaganza24 mars, 2011
So that wink smiley. ;). Jaja, it’s flirtey for some people, I know. And I actually use it quite a lot, ergo people think I’m flirty. Well I’m not. ..ok, maybe I am, but not so much on purpose. ..Mostly I just give winks for drinks. But for some reason I tend to get winded […]
Rullutrappuhundurin7 mars, 2011
Snuuull. Eg sá ein hund niðri í metroini í dag. Við sínum eigara. Ella var tað umvent, men tað fitta var, tá hundur og eigari skuldu upp gjøgnum rullu trappurnar. Eg havi aldrin sæð ein so forvirraðan hund. Trappurnar fluttu seg, wtf! Pá eitt tíðspunkt byrjaði hann at hoppa omaneftir. Njáá. Tey komu tó loksins […]


text:
Avvarðandi
Fyri tey flestu avvarðandi er tað, at fáa at vita, at barn títt er samkynt, tvíkynt ella transpersónur, ikki nakað tú væntar. Tískil verður tú ofta tikin á bóli við tíðindunum.
Tað er umráðandi, at tú tekur ímóti tíðindunum við opnum sinni. Nógv samkynd, tvíkynd og transpersónar minnast enn á, hvussu ringt tað var at siga, hvat tú ert, og hvussu neiliga summi foreldrini tóku ímóti tíðindunum. Tað, sum fyri tey sjálvi ofta er eitt sera jaligt upplivilsi, kann gerst eitt sera neiligt upplivilsi í sprettisamrøðuni við foreldur og onnur avvarðandi.
Tá dóttir tín ella sonur tín er komin hagar, at tey eru klár at spretta og siga tær sannleikan, so eru tey aloftast púra greiður yvir, at viðkomandi er samkynd/ur, tvíkynd/ur ella ein transpersónur. Talan er ikki um eina fasu í eitt styttri tíðarskeið, og so verður vent aftur til “leiklutin” sum hinskynd/ur.
Talan er sjálvandi ikki um eitt val. Vit eru øll fødd soleiðis, og hevði tú kunna valt, so hevði tú neyvan valt at vera t.d. samkyndur, tí dagsins samfelag hevur gjørt tað munandi lættari at verið hinskyndur. Men soleiðis er lívið bara ikki, og tí mugu avvarðandi fyrihalda seg við tann veruleika tey liva í.
Nú veitst tú tað! – Hvat so?
Tað kann væl vera, at tú sum foreldur fert at uppliva sorg, vreiði, skuldarkenslu og eina kenslu av at hava “mist” títt barn.
Allar hesar kenslur eru vanligar og púra natúrligar. Men tað er týdningarmikið, at tú minist til, at barn títt er ikki broytt, tað er akkurát sami persónur, sum tú hevur givið lívs og elska síðani tað varð føtt.
Tú kanst eisini gerast bilsin yvir, hvussu nógvar góða eginleikar eitt LGBT barn kann hava, sum tú ikki hevði fingið við einum hinskyndum barni. Annars eru ikki teir stóru munirnir á samkyndum og hinskyndum børnum. Tey hava øll sama kærleika til síni foreldur, tey forelska seg í øðrum fólkum, tey kenna hjartasorg, tey stovna sína egnu familju og tey hjálpa sínum foreldrum, tá ið tey hava tørv á tí.
Stuðla tínum samkynda barni í teirra veruliga kynsleika – tað styrkir tann samkynda og kann vera við til, at viðkomandi fer at trívast sum samkynd/ur í Føroyum. Ger eisini, at barnið ikki kennir seg noyddan at flyta av landinum, eins og onnur ættarlið framman undan hava kent seg noyddan til.
Avvarðandi er ikki einans foreldur. Tað eru eisini onnur í familjuni, vinir, kenningar, grannar og starvsfelagar. Men tað kann eisini vera børn og fyrrverandi hjúnafelagar hjá samkyndum, tvíkyndum og transpersónum.
Samband
Ynskir tú sum avvarðandi at tosa um tíni viðurksifti, so ber til at ringja til “LGBT ráðgevingina”. Vit lurta og vegleiða tær fegin.
Vit hava eisini ein stuðulsbólk fyri foreldur at samkyndum, tvíkyndum og transpersónum. Ynskir tú at taka lut í hesum bólk, so ber til at melda teg til umvegis teldupost: spyr@lgbt.fo
Um nóg stórur áhugi er, vilja vit fegin vera við til at seta á stovn enn fleiri stuðulsbólkar fyri onnur avvarðandi.


text:
- Tíðindi, mentan og ítróttur
Mette Frederiksen vald til forkvinnu í morgin
Alt bendir á, at Mette Frederiksen verður vald til forkvinnu í danska javnaðarflokkinum í morgin, skriva danskir miðlar.
Fráfarandi forkvinnan í flokkinum, Helle Thorning-Schmidt, fráfarandi forsætisráðharri, segði í dag, at hon er sannførd um, at Mette Frederiksen verður ein góð forkvinna í flokkinum.
Enn hevur Mette Frederiksen ikki alment boðað frá, at hon stillar upp til formansvalið.
Mette Frederiksen hevur leingi verið nevnd sum tann, ið skuldi taka við Helle Thorning-Schmidt - ikki minst, tá tað ljóðaði, at Thorning fór at fáa ein týdningarmiklan sess í ES. Tað varð kortini av ongum.
Tá valúrslitið varð greitt í gjárkvøldið, boðaði Helle Thorning-Schmidt frá, at hon fór at leggja frá sær sum forsætisráðharri og forkvinna í javnaðarflokkinum.
Politiska yrkisleiðin hjá Thorning er kortini ikki av, tí nú verður fólkatingskvinna.
Sí eisini


text:
VERKSTAÐUR
WAAG hevur eitt framkomið bilverkstað við væl útbúnum fólki, testarum og seramboðum til bilmerkini vit umboða. Mekanikarar og teknikarar eru á regluligum skeiðum, soleiðis at teir altíð hava dagførda vitan um okkara bilmerki.
Dansk Teknologisk Institut hevur árligt eftirlit við amboðunum, soleiðis at tey altíð eru trygg og dagførd. Testararnir hava netsamband, sum tryggjar, at teir altíð eru dagførdir. Soleiðis arbeiða vit áhaldandi við at menna og halda eitt høgt tænastustøði á verkstaði okkara.
Skalt tú hava bilin á verkstað, kanst tú bíleggja tíð , ringja beinleiðis til verkstaðið á telefon 363668 / 363669 ella senda ein teldupost til verkstad@waagbilar.fo.
VIT HAVA OPIÐ:
Mána- til fríggjadag frá 8.00 til 17.00.


text:
Føroyar hava fólkaræði sum stjórnarskipan. Vit hava fræls val, har fólkið velur fólk at stýra landinum.
Vit skilja ímillum beinleiðis og umboðandi fólkaræði. Í bólkum/felagsskapum, har fá fólk eru, ber til at hava beinleiðis fólkaræði. Har kunnu øll, sum vilja, møta upp og siga sína meining og vera við at taka avgerðirnar. Gamla Athen hevði beinleiðis fólkaræði.
Nú á døgum hava nógv lond í heiminum umboðandi fólkaræði. Tað merkir, at fólk velja eitt umboð, sum umboðar tey sjónarmið og teir tankar, sum tú sjálvur hevur.
Abraham Lincoln, sum var amerikanskur forseti frá 1861-1865, segði soleiðis um fólkaræði: ”Fólkaræði frá fólkinum, við fólkinum og fyri fólkið.”


text:
Umframt at røkja tilfarsstovnin og geva atgongd til tilfar umvegis netið, so leggja vit stóran dent á, at menna nýggjar tænastur og virkisøkir. Bókasavnið skal vera viðkomandi fyri borgarar bæði í sambandi við arbeiðið og frítíð. Vit kunnu siga at vit við hesi heimasíðu og síðu á facebook hava tvey rúm:
- Heimasíðan og Facebooksíðan á alnótini
- Fysisku karmarnir við Løkin
Vit skulu nú menna okkara virksemi bæði í mun til netið og fysisku karmarnar. Higartil hava vit serliga arbeitt innan fysisku karmarnar. Um tú t.d. hevur tørv á einum arbeiðsstaði at sita og lesa ella skriva, so hava vit góðar arbeiðsumstøður. Bókasavnið skipar eisini regluliga fyri tiltøkum, so sum fyrilestrum og framsýningum.
Vit síggja eisini stórt virði og møguleikar í samstarvi við onnur feløg og borgarar. Vit leggja tí fegin høli til tiltøk, sum onnur fyriskipa, og sum hava innihald, sum ikki stríðir ímóti okkara endamálsorðing. Higartil hava vit samstarva við m.o. Nes Sóknar Musikkfelag, Norðurlandahúsið, Forna og forlagið Sprotan.
Bókasavnið hevur til endamáls at fremja upplýsing, lærdóm, mentanarligt virksemi og at geva fólki upplivingar. Avbjóðingin er at skapa samband millum menniskju og at umskapað informatión til vitan. Hetta er tann sera spennandi avbjóðingin, sum vit nú seta full segl fyri at røkja sum best!
Vælkomin!


text:
Hetta er ein frálíkur dagur, ein tann ótespiligasti politikarin í Norðurlondum, hevur boðað frá, at hon tekur seg aftur sum forkvinna í Dansk Folkeparti.
Pia Kærsgaard fer nú frá, sum forkvinna í flokkinum, ið hon sjálv skapti, tá hon og onnur rýmdu úr Fremskridtspartiet. Hesin flokkur í framum aðrar hevur staðið fyri høgrasnæringini, ið hevur broytt Danmark frá einum vinarligum landi, til eitt har munur verður gjørdur á fólki, og har hatur og ræðsla eru vorðin vanlig stýrisamboð.
Eg havi ikki orð fyri alt tað ónda, ið Pia hevur avrikað í sínum politiska lívi. Hon hevur við hjálp frá eitt nú veikum og vingluttum Social Demokratum, gjørt tað legitimt, at tíni rættindi sum borgari verða stigbend eftir tínari etnisku støðu.
Hetta hevur verið ræðandi at sæð, og stóri stuðulin, ið hon hevur skaffa til sína óndu sak, hevur gjørt Danmark til eitt rættiliga ótespiligt land, satt frá einum mannarættindasjónarmiði.
Eg fegnist tí í dag, hetta er ein gleðisdagur, men samstundis mugu vit ongantíð gloyma henni, hennara óndu gerðir.
Nú vóni eg, at krúnprinsurin Kristian Thulesen Dahl ikki megnar at lyfta ónda arvin, og at menniskjaligheit og kærleiki aftur skulu sigra í einum Danmark, ið sleppur undan ótespiliga Dansk Folkeparti.


text:
Leygardagin 17. juli varð skipað fyri árliga summartiltakinum við stóra Laksa- og Sølutorginum í Runavík, sum Kunningarstovan og Runavíkar kommuna skipaðu fyri. Tiltakið var frá kl. 10.00 til 16.00
Hóvst streymsvik um alt landi og oysandi áarføri leitaðu rættuliga nógv fólk sær á laksa- og sølutorgið
Fólk kundu fáa sær ein ókeypis vælsmakkandi bita við laksi og øðrum sjógæti, sum Sjócafein í Runavík borðreiddi við. Høvi var eisini at keypa ymisk sløg av feskum fiski, turrum fiski, fiskafløkum og fiskafarsi heim við.
Av livandi djórum var ein gráur tosandi pappageykur, dunna við dunnungum, stórir állar, krabbar, hummarar, roynkilsir sum hugtók bæði børnini og tey vaksnu.
Café, loppu- og leikamarknaður, køkutombola, klædnasøla, fiskasøla, bakaravørur, og nógv annað var á skránni.
Nógv ymiskt undirhald var á pallinum á torginum henda dagin.
Flemming Hjøllund (sang, gitar) & Agnar Lamhauge (bass)
Hvonn - Angelika Nielsen (violin), Sharon Weiss (blokkfloyta), Ívar Bærentsen
(mandolin, gittar), Kristian Blak (klaver)
Eisini var ein brotsspark kapping sum NSÍ skipaði fyri, Jens Martin Knudsen heimskendi málmaðurin við hvítu topphúgvuni royndi seg aftur hendan dagin sum málmann.
Skipalista kviss var eisini á skránni. Hon var í ár hildin innií tjaldinum, tí tað var so nógv regn.
Barnatiltakið við Trølla Pætur og Ommuni, sum dugdu sera væl at fanga børnini, fingu fleiri hundrað fólk at samlast á økið.
Listaframsýning við Frits Jóhansen var í býráðssalinum, har nógv fólk leitaði sær inn.
Endamálið við Laksa- og Sølutorginum er at skapa trivna fyri fólkinum í økinum og sjálvandi øðrum við, og sigast má, at hetta eydnaðist sera væl. Fólk hugnaðu sær óført hóast tað regnaði.
Fyrireikararanir og luttakararnir á torginum eru sera væl nøgdir við dagin. Tiltakið Laksa- Sølutorg í Runavík hevur fingið størri undirtøku fyri hvørt ár.
Myndarøð: {4CAC5A6F-89EA-4343-95DC-EF188CAB977B}


text:
Bæði Danmark og Noreg gjørdust ov stutt, tá seinna hálvfinalan í Melodi Grand Prix-kappingini varð hildin í Stokkhólmi í kvøld. Hetta var annað árið á rað, at Danmark ikki megnaði at koma í finaluna. Í fyrru hálvfinaluni, sum var týskvøldið, eydnaðist tað heldur ikki Íslandi og Finnlandi at koma víðari til finaluna, og sostatt verður Svøríki, ið sum vertsland er sjálvskrivaður finaluluttakari, einasta norðurland á pallinum leygarkvøldið.
Av teimum 18 londunum, sum vóru við í kvøld, vórðu 10 atkvødd víðari til finaluna, og nú eru allir teir 26 finalistarnir funnir:
Armenia, Aserbadjan, Avstralia, Belgia, Bretland, Bulgaria, Eysturríki, Frakland, Georgia, Italia, Ísrael, Kekkia, Kroatia, Kypros, Letland, Litava, Malta, Niðurlond, Pólland, Russland, Serbia, Spania, Svøríki, Týskland, Ukraina og Ungarn.
Finalan verður í Globen í Stokkhólmi leygarkvøldið frá klokkan 20:00.


text:
Frelsunarherurin í Tórshavn 90 ár
Frelsunarherinum í Tórshavn hátíðarheldur 90 ára stovningardag tann 23. okt. 2014 . Hátíðin verður hildið við bókaútgávu og
við vikuskiftismøtum.
les meira...
Fríggjadag 24. okt kl. 21 Alment hátíðarmøti
Leygardag 25. okt. kl. 20 Møti – vit líta aftur í søguna
Sunndudag 26. okt. kl. 11 Halgunarmøti
og sunnudagsskúli
kl. 18 Evangeliskt møti
Tað er major Njál Mackay Djurhuus, ið hevur ritstjórnað søgubókina, og hann kemur at luttaka á øllum møtunum. Eisini fáa vit vitjan av økisleiðarunum Ida Karin og Gunnar Eide, Rannvá Olsen og Siggi Ingimarson – og fleiri íslendskum offiserum, ið koma til Føroyar at hava officersmøti í viku 44.
Eftir kvøldsmøtini verður drekka – og høvið verður at keypa søgubókina “Breiðið krossins merki út”.


text:
ES-Kommissiónin
ES-Kommissiónin ella Evropakommissiónin kann kallast “stjórnin” í ES. Hon umboðar ES yvirskipað, og skal ikki taka tjóðskaparlig atlit. Teir 27 kommisserarnir eru ikki valdir, men útnevndir av limalondunum. Tað er í ES-kommissiónini, at ES-lóggávan byrjar. Hetta er tann valdsmesti og størsti stovnurin við 25.000 fólkum í starvi. Kommissiónin hevur initiativrættin - tað merkir, at bara hon hevur rætt at seta fram uppskot um nýggja ES-lóggávu. Síðani skal henda lóggáva góðkennast og tillagast av Evropatinginum og ES-Ráðnum. Hvørt land hevur sín kommisser, og áðrenn eitt uppskot verður sent til Ráðið og Tingið, skal meirilutin av teimum 27 kommisserunum siga gott fyri tí. Kommiserarnir eiga ikki at umboða sítt egna limaland, men arbeiða fyri alt ES sum heild, og tí átti tað í prinsippinum ikki at gjørt nakran um, um eitt land sleppur at velja ein kommisser ella ikki. Kommiserarnir eiga ikki at umboða sítt egna limaland, men arbeiða fyri alt ES sum heild, og tí átti tað í prinsippinum ikki at gjørt nakran um, um eitt land sleppur at velja ein kommisser ella ikki. Tá stjórnin í einum landi hevur útnevnt ein persón, so kemst neyvan uttan um, at hetta ávirkar loyalitetin hjá viðkomandi. Tann sannroynd, at øll kenna best til viðurskiftini í egnum landi, hevur eisini týdning. Og at kommisserar ofta eru virknir politikarar, sum eisini ætla sær eina politiska yrkisleið í heimlandinum tá tíðin í Kommissiónini er av (sum t.d. danski kommisserurin Ritt Bjerregaard er dømi um), ger helst eisini, at heimlandið mangan er frammarlaga í huganum.
Í 2014 verður talið á kommisserum eftir ætlan lækkað, so bert 2/3 av londunum hava egnan kommisser í senn. Tað kann broyta støðuna. Fyri tað fyrsta fær hvør kommisserur tá størri ábyrgd, størri fokus verður á hvønn einstakan – og limalond, sum ikki eru umboðað beinleiðis í Kommissiónini, fara helst at vera meira kritisk mótvegis kommisserum, sum eru undir illgruna um at taka tjóðskaparlig áhugamál fram um heildina.


text:
Jan Müller
15.03.2017 - 19:30
Kolveltandi lækking í oljuprísinum er ávegis í 2017. Hetta metir Leonardo Maugeri frá lærda háskúlanum Harvard. Eftirspurningurin eftir olju kann als ikki fylgja við framleiðsluni, og vit eru ávegis móti einum vegamóti, har oljuprísurin fer at lækka munandi sigur eygleiðarin, sum áður hevur fingið rætt, tá hann spáddi, at oljuprísurin fór at lækka nógv.
Hóast miðvísar royndir frá Opec londum og 11 londum uttan fyri Opec við Ruslandi á odda at minka munandi um oljuframleiðsluna, fyri at fáa prísin upp, so er framleiðslan framvegis sera stór m.a. orsakað av hækkandi amerikonsku Shale framleiðsluni og orsakað av verkætlanum, sum vórðu samtyktar, áðrenn príslækkingin gjørdi seg galdandi í 2014-16.
Tað er ikki ov tíðliga at koma vísa reyða flaggið. Um ikki eftirspurningurin veksur munandi og setir met í 2017, so kunnu vit rokna við enn eini stórari príslækking sigur Leonardo Maugeri í eini kanning.
Maugeri, sum fyrr arbeiddi hjá italska oljufelagnum ENI, hevur atgongd til ein databasa við 1200 oljukeldum kring heimin, sum vísir, at stór øking hevur verið í oljuframleiðsluni frá oktober til januar í ár.
Sambært databasanum er framleiðslan av olju og gassi henda fyrsta ársfjórðingin í ár vaksin til 99,5 mill. tunnur. Sama tíðarskeið er eftirspurningurin 97 mill. tunnur. Roknað verður við, at amerikanska Shale oljan fer at vaksa munandi. Eftir at hava minkað um Shale framleiðsluna seinastu 3 árini við 40%, er hon nú vit at fóta sær og vaksa aftur skrivar Finacial Times.
Støðan á oljumarknaðinum í løtuni er rættiliga óviss. Um somu tíð sum fleiri oljuframleiðandi lond við Opec og londum uttan fyri felagsskapin á odda hava minkað framleiðsluna við 1,8 mill. tunnum um dagin, so hevur hetta eggjað amerikonskum Shale oljuframleiðarum at økja munandi um sína framleiðslu, og tað er so við til at trýsta prísin niðuraftur.
Fastfrystingaravtalan, sum hon eisini verður kallað, millum Opec og onnur lond skal endurskoðast komandi mánaðirnar, og ætlanin er at leingja hana við enn einum hálvum ári. Um semja fæst er enn óvist. Men oljufeløg í USA eru sinnað til at fáa meira Shale olju upp samstundis sum tíðindi ganga um, at tað eru gjørd risastór oljufund í Alaska. Eisini tað kann hava ávirkan á oljuprísin uppá sikt. Mangt bendir á, at talan er um eitt veruligt prískríggj millum oljustórveldini Saudi Arabia og USA.


text:
Stjól bil við ongum bremsum
Eitt ferðsluóhapp var í Havn í nátt. Ein bilur rendi á ein parkeraðan bil. Tá politiið kom á staðið, var eingin førari at...
Sjálfstæðisflokkurin misti fimm sessir
Sjálvstæðisflokkurin er framvegis støtsti flokkur í Íslandi, men nú við 16 tinglimum í mun til teir 21, sum flokkurin hevði...
Væleydnað integratión ríkar okkara samfelag
Tað var boðskapurin hjá landsstýrismanninum í uttanríkis- og vinnumálum, tá hann seinnapartin í gjár setti evnisdag um...
Meining: Tað er rætt skilt Absalon
Absalon í Buð, formaður í Meginfelag Útróðrarmanna, hevur í grein á Vágaportalinum nakrar útgreinandi spurningar til mín...


text:
Hóast SAS boðaði frá, tá felagið søkti um loyvi at flúgva millum Vágar og Keypmannahavn, at tað vildi flúgva dagliga alt árið, er ætlanin at taka tveir dagar burturúr ferðaætlanini í vetur. Spurningurin er tó, um hendan avgerð kann koma at kosta felagnum loyvi at flúgva. Poul Michelsen, landsstýrismaður, sum varðar av samferðslu, er nevniliga als ikki glaður um tað, sum hann hevur hoyrt.
Tað ljóðaði alt so ljósareytt, tá SAS søkti um loyvi at flúgva millum Føroyar og Danmark. Í umsókn síni segði felagið seg vilja røkja flúgvingina dagliga alt árið. Orsøkin til, at føroysku myndugleikarnir kundu taka undir við umsóknini, sum endaliga varð góðkend av danska loftferðslustýrinum, var júst tí, at felagið ikki hevði ætlanir um bara at flúgva, tá eftirspurningurin var størstur.
Poul Michelsen, landsstýrismaður, er tí skelkaður, nú hann hevur frætt, at SAS ikki ætlar sær at flúgva týsdagar og mikudagar í vetur, og hann sigur, at slík avgerð saktans kann hava við sær, at hann sum ovasti politiski myndugleiki í Føroyum, fer at mæla loftferðslustýrinum í Danmark frá at leingja flúgviloyvið hjá skandinaviska flogfelagnum. Slík loyvi skulu endurnýggjast hálvárliga, og nýtt loyvi skal tí latast ein av komandi døgunum. SAS byrjaði at flúgva upp á Føroyar í mars í ár.
- Um niðurstøðan hjá okkum verður, at vit ikki meta, at SAS livir upp til sínar skyldur í mun til tað, sum varð sagt, tá felagið søkti um loyvi at flúgva, so fara vit at mæla til, at felagið missir loyvi at flúgva, sigur Poul Michelsen avgjørdur.
Lesið meira í blaðnum, sum er komið í sølubúðirnar


text:
Sambandsflokkurin spyr løgmann um trúnaðarskjøl
25. januar 2017
Sambandsflokkurin ella tingmanningin hjá flokkinum, hevur í gjár sett ein skrivligan fyrispurning (§ 52a) til Aksel V. Johannesen, løgmann, um nær hann fer at almannakunngera skjøl frá fullveldissamráðingunum í árinum 2000
Sambandsflokkurin heitir á løgmann um at greiða nærri frá:
1. Nær fer løgmaður at almannakunngera øll skjøl í sambandi við sonevndu fullveldissamráðingarnar millum landsstýrið og donsku stjórnina í árinum 2000, nú hópin av trúnaðarupplýsingum um samráðingarnar eru liknar út í bókini ”Tá Føroyar skuldu loysa”, sum kom út í 2016?
2. Kann løgmaður vátta, at fólk í og kring fullveldislandsstýrið lótu trúnaðarupplýsingar leka út til fjølmiðlar í sambandi við fullveldissamráðingarnar?
3. Um løgmaður ikki kann vátta nevndu lekar til fjølmiðlar, hvat fer løgmaður at gera fyri at kanna, hvør ella hvørji framdu nevndu lekar, og hvussu lekarnir vórðu framdir?
4. Um funnið verður fram til, hvussu og hvørji lótu trúnaðarupplýsingar leka út til fjølmiðlar, hvørji stig ætlar løgmaður tá at taka mótvegis hesum persónum?
5. Hvørji stig ætlar løgmaður at taka, eftir at fyrrv. embætismaður og spinndoktari hjá fullveldislandsstýrinum í bókini ”Tá Føroyar skuldu loysa” sannlíkt hevur brotið tagnarskylduna við at almannakunngera upplýsingar um fullveldissamráðingarnar, ið øll landsstýri síðani 2000 hava sagt vera trúnaðarupplýsingar?
Í viðmerkingunum til fyrispurningarnar sigur Sambandsflokkurin, at nógv uppmerksemi er um ein møguligan leka úr uttanlandsnevndini til ávísan fjølmiðil. Í hesum ljósi er náttúrligt, at ein annar og álvarsligari leki av trúnaðarupplýsingum verður viðgjørdur. Tað snýr seg um trúnaðarupplýsingar um sonevndu fullveldissamráðingarnar í árinum 2000 millum sonevnda fullveldislandsstýrið og donsku stjórnina.
Trúnaðarupplýsingarnar eru úr í bókini ”Tá Føroyar skuldu loysa”, ið ein fyrrverandi embætismaður og spinndoktar hjá fullveldislandsstýrinum gav út 29. september í 2016.
Øll landsstýri síðani ár 2000 hava noktað almenninginum innlit í skjøl um samráðingarnar. Grundgevingin er, at samráðingarnar eru ikki lidnar, hóast ongin samráðingarfundur um fullveldi hevur verið í meira enn 16 ár. Grundgevingin er tí uttan hald í veruleikanum.
Nú trúnaðarupplýsingar í hópatali eru liknar út í bók, eiga øll skjøl í sambandi við samráðingarnar í 2000 at verða leysgivin. Hvør einstøkur føroyingar hevur krav uppá sjálv/ur at lesa skjølini og taka støðu til tey á egnum grundarlagi.
Harumframt hevur verið alment frammi, at fólk í og kring fullveldislandsstýrið lótu trúnaðarupplýsingar leka út til fjølmiðlar í sambandi við fullveldissamráðingarnar. Um hetta er rætt, er tað bæði politisk manipulatión og brot á grundleggjandi reglur. Tað undrar, at løgmaður, at síggja til, ikki letur hesar upplýsingar við seg koma. Løgmaður eigur sum skjótast at staðfesta ábyrgd hjá politikarum og/ella embætisfólkum ella øðrum, ið møguligar hava framt lekar. Eisini eigur løgmaður at taka løgfrøðilig stig móti teimum, ið framdu ella stóðu fyri møguligum ólógligum lekum.
Sum nevnt hevur ein røð av landsstýrum hildið uppá, at skjøl frá fullveldissamráðingunum eru trúnaðarskjøl. Tí má lekin í nevndu bók metast sum brot á tagnarskyldu. Átroðkandi er tí at vita, um løgmaður fer at taka stig til, at løgfrøðiligar avleiðingar verða av hesum.
At enda undirstrikar Sambandsflokkurin týdningin av, at øll skjøl í sambandi við fullveldissamráðingarnar verða leysgivnar alt fyri eitt. Fatanin av fullveldissamráðingunum, ið hava skatt Føroyar almikið, eigur ikki bert at verða sáldað ígjøgnum eina politiska bók við ávísum politiskum endamáli.
Sambandsflokkurin
RN
Aftur


text:
ÍF hevur munin í Fløtugerði
1. lið07-04-2017 - Jónfinn Petursson
Undan 3. umfari í Effodeildini: ÍF – HB
Triðja umfarið í Effodeildini er á skránni um vikuskiftið. Hesa ferð gongur leiðin til Fuglafjarðar, har ÍF tekur ímóti sunnudagin kl. 15.00.
Eftir tapið fyri samansetta liðnum úr Suðuroy komu vertirnir aftur á slóðina við góðum sigri á uppflytarunum úr Sundalagnum.
Eisini bleiv tað til tryggan sigur ímóti Giza Hoyvík í fyrsta umfarinum í Løgmanssteypinum. Tveir góðir pliktsigrar, sum helst hava við sær, at lagið er sera gott í Fløtugerði.
Vit vunnu greitt móti MB í okkara dysti um Løgmanssteypið, men uttan at taka nakað frá miðvingum vóru teir ongantíð nøkur hóttan.
Hinvegin mistu vit flogið, tá vit í øðrum umfari í Effodeildini bara megnaðu málleysan javnleik móti Skála á útivølli.
Tó at vit undanfarin ár hava havt stórar trupulleikar í Fløtugerði, mugu vit hava góðar vónir, og skulu vit vera við, har tað er stuttligt, mugu vit fáa okkurt burturúr sunnudagin.
Stuðlabussurin, sum er totalt ókeypis, koyrur sum vanligt, og meira kann lesast um bussin her.
Vit gleða okkum til spennandi dystin í Fuglafirði sunnudagin og fara at gera okkara til at hjálpa okkara monnum fram á leið.
Góðan dyst og Koyr á, HB !!!!
Allir dystirnir í 3. umfari eru hesir:
0804 B36 – NSÍ
0904 07 Vestur – KÍ
0904 EB/Streymur – TB/FCS/Royn
0904 ÍF – HB
0904 Víkingur Skála


text:
Muslimsku leikararnir á franska landsliðnum fara ikki at halda føstuna, sum hoyrir til ramadan, ið hesa ferð fellur saman við EM í Fraklandi. Hetta skrivar franska L’Equipe sambært Ritzau.
Á franska landsliðnum eru leikararnir Paul Pogba, N'Golo Kanté og Bacary Sagna muslimar, og teir hava sambært franska blaðnum viðgjørt spurningin um Ramadan við leiðsluna á franska landsliðnum.
Eftir hesar samrøður hava fronsku leikararnir avgjørt at gevast at fasta, so leingi Frakland framvegis er við í kappingini.
Ramadan, sum er føstumánaður hjá muslimum, byrjaði seinasta mánadag og varar til 5. juli. Sambært Ramadan kunnu muslimar bert eta, tá ið tað ikki er ljóst.
Frakland spælir sín fyrsta dyst í annaðkvøld móti Rumenia.


text:
SØKT VERÐUR EFTIR MEKANIKARA TIL ENTREPRENØRMASKINUR
Tín fremsta arbeiðsuppgáva verður at arbeiða uppá entreprenørmaskinur og –útgerð á byggiplássum kring landið. Tú skal eisini vænta, at tú kemur at arbeiða við lastbilar og onnur akfør á verkstaðnum í Hvalvík.
Vit vænta, at tú hevur hesar førleikar:
Útbúgving sum persónbila-, lastbila- ella entreprenørmekanikari
Grundleggjandi førleikar við at skrúva uppá maskinur og lastbilar; kunnleiki til hydraulik og elektroniskar skipanir er ein fyrimunur
Eina yrkisliga tilgongd til uppgávurnar og ans fyri góðari kundarøkt
Góðan røkiskap og smidligan og jaligan hugburð til arbeiði
Tryggjar uppfylging og at uppgávurnar verða fullførdar
Ert von/vanur við KT og at brúka tað
Ert ábyrgdarfull/ur og kanst arbeiða sjálvstøðugt og stýra egnum uppgávum heilt frá upprættan í okkara skipanum og til fakturering
Tað er ein fyrimunur um tú hevur stóra koyrikortið, men tað er ikki eitt krav.
Tú skalt vænta langar arbeiðsdagar og skeivar arbeiðstíðir. Tú skalt eisini vænta uppgávur, sum skulu loysast innanfyri stutta tíð.
Vilt tú verða á liðnum?
Ert tú tann rætta/rætti, kunnu vit bjóða tær eitt sjálvstøðugt, spennandi og mennandi starv við ymiskum arbeiðsuppgávum. Gerandisdagurin bjóðar uppá avbjóðandi uppgávur, ið tú saman við jaligum starvsfelagum ert við til at loysa.
Tú vísir beinleiðis til dagliga leiðaran á staðnum, men fert at arbeiða í tøttum samstarvi við verkføraran og núverandi mekanikarar.
Nakað fyri teg?
Hevur tú áhuga í starvinum, ert tú vælkomin at seta teg í samband við Sigmar Davidsen, dagliga leiðara, á sd@pls.fo ella tel 73 93 41. Vit greiða fegin meira um starvið.
Umsókn
Send okkum umsóknina við prógvum, CV og møguligum viðmælum og arbeiðsavrikum við evninum “mekanikari” til sd@pls.fo. Løn og setanartreytir eru í samráð við leiðsluna.
Umsóknarfreistin er fríggjadagin 29. desember 2017
PL-stórbilar er ein spennandi fyritøka í vøkstri, og sum leggur dent á góða tænastu og høga góðsku til kundar.
PL-STÓRBILAR SP/f | Úti við Neyst 5 | FO-430 Hvalvík | tel. +298 765 765 | pls@pls.fo | www.pls.fo


text: Kristin Skogen Lund hevur sitið í stjórasessinum í norska arbeiðsgevarafelagnum Næringslivets Hovedorganisasjon (NHO) síðani 2012. Kristin hevur drúgvar royndir frá norska vinnulívinum, og hevur tey seinastu 20 árini sitið í leiðsluni fyri fyritøkur sum Coca-Cola Norge og Telenor. Á Vinnudegnum fer Kristin at tosa um tær avbjóðingar sum norskar fyritøkur, vinnan og almenni sektoruin virkar undir. Hon hevur áður tosa alment um, at tørvur verður at gera umskipanir og tillaðingar í Noregi, tí at treytirnar fyri eitt nú oljuvinnuni broytast. Eisini fer Kristin at tosa um, hvat vit í Føroyum kunnu læra av Noregi, og hvørjar framtíðar tillagingar mugu til innan oljuvinnuna.


text:
INNANSETURS – kunning til starvsfólk og studentar
INNGANGUR
Við summari í hondum er aftur eitt INNANSETURS klárt við kunning til starvsfólk og lesandi á Setrinum.
Setrið luttekur við almennum tiltaki á Østrøm á Mentanarnáttini fríggjakvøldið 7. juni 2013 frá kl. 19 til 23. Her verður skipar fyri bæði kunning um útbúgvingarmøguleikar og við innsløgum frá lesandi á Setrinum.
Deildirnar fara at hava básar við kunningartilfari har møguleiki verður hjá teimum vitjandi at fáa prát við umboð fyri deildirnar. Eisini verður framsýning sett upp við lutum, sum lesandi á Námsvísindadeildini hava evnað í skapandi lærugreinunum. Til tiltakið fara lesandi frá tónleikalinjuni á Námsvísindadeildini eisini at syngja og spæla. Setrið bjóðar gestunum vaflur við róma og súltitøj, eins og kaffi, te og vatn verður at drekka.
Øll eru hjartaliga vælkomin
Evstamark fyri tilfari til komandi tíðindabræv er mikudagin 26. juni kl. 12. Tit kunnu rokna við einum nýggjum INNANSETURS í viku 26.
ÚTBÚGVING
Hans Andrias Sølvará, deildarleiðari á Søgu- og samfelagsdeildini og Sigurð í Jákupsstovu, rektari vóru í døgunum 13. til 15 mai í Íslandi í sambandi við menning av eini felags norðurlendskari masterútbúgving. Næstu ferð umboðini í nevndunum (Academic Board og Steering Comittee) hittast verður í Nuuk frá 17.- til 19. Juni. Hans Andrias Sølvará umboðar Setrið á fundunum í Nuuk.
------------
Erling Isholm og Kári á Rógvi hava mánaðarskiftið apríl-mai verið í Íslandi í sambandi við menning av skeiði í føroyskari rættarsøgu – eitt samstarv millum søgu og løgfrøði á Søgu- og samfelagsdeildini.
------------
Dagarnar 2. og 3. mai høvdu lærararnir á Námsvísindadeildini arbeiðsdagar norðuri við Gjógv. Dagarnir á Gjáargarði vóru ein liður í arbeiðinum við at eftirmeta lærara- og námsfrøðingaútbúgvingarnar og vóru fyriskipaðir av leiðsluni á deildini saman við Randi Frederiksberg, ráðgeva hjá Setrinum.
Sum grundalag undir eftirmetingini vóru gjørdar samrøður við nøkur av teimum, sum vóru liðug við útbúgvingina á sumri í 2012, og sum sostatt eru tey fyrstu, sum eru liðug eftir nýggju skipanini. Endamálið við hesum samrøðum er at fáa at vita teirra hugsan um nýggju skipanina.
Millum samrøðuevnini vóru m.a. fyrsta lestrarárið, breyta- og skeiðsskipanin á 2. lestrarári, linjugreinalesturin, 4. lestrarárið og starvslæran.
Nøkur lesandi í 3. árgangi svaraðu eisini einum spurnablaði um somu viðuskifti.
Samanumtikið eydnaðust arbeiðsdagarnir við Gjógv væl. Her komu fram nógv hugskot um ábøtur og tillagingar í verandi skipan. Eftir er nú at skipa hugskotini í eina virksemisætlan umframt at samantvinna eftirmetingina og strategiarbeiði hjá deildini, sum liggur fyri framman.
----------
Á Sjúkrarøktarfrøðideildini verður Eind 1, "Vísindaástøði og granskingarháttaløg" í ískoytisútbúgvingina til Bsc í sjúkrarøktarfrøði, endurtikið á heyst 2013.
VEGLEIÐING
Á Sjúkrarøktarfrøðideildini eru fleiri fyrispurningar í mun til umsóknarfreistina 1. juli.
Johild Dulavík er umframt lestrarvegleiðari eisini altjóða samskipari. Komandi viku, frá 3. – 7. juni fáa vit læraravitjan úr Luleå, Svøríki. Hetta er liður í samstarvinum Nordkvist, sum er netverk undir Nordplus.
Tvey finsk 2. árs lesandi eru í kliniskari útbúgving á skurðdeildini G4 á Landssjúkrahúsinum, har tey skulu vera 6 vikur tilsamans. Áðrenn tað, vóru tey á Lágargarði í 3 vikur, tey eru 9 vikur í alt. Tað málsliga er ein avbjóðing, men sum annar teirra sigur, so styrkir hetta um observatiónsevnini. Hettar kemur til sjóndar í teirra reflektiónum.
Tey koma umvegis samstarvi við netverkið NBNN, Nursing Baltic Nursing Network. Í hesum netverki er avtala gjørd um, at lesandi ikki fara til próvtøku í tí landi, tey vitja. Tað málsliga og mentanin er ein stór avbjóðing, og tí hava limirnir í Netverkinum avgjørt at lesandi, ið fara uttanlanda í stytri tíðarskeið, ikki skulu til próvtøku, men tó ganga teimum læruúrtøkum fyri tíðarskeiðið á møti.
PRÓVTØKUR
Á Føroyamálsdeildini eru próvtøkurnar nú byrjaðar. Próvtøka hevur verið í ljóð- og bendingarlæru, sum Hjalmar P. Petersen hevur undirvíst í.
Føroyskt fyri útlendingar er liðugt. Tey fara til próvtøku tann 8 juni.
Alneyðugt er sum skjótast at fáa sett eina próvstovu á stovn á Setursskrivstovuni, sum kann samskipa allar próvtøkurnar á Setrinum.
------------
Á Søgu- og samfalgsdeildini eru í viku 22 próvtøkur í Samfelagsvísindaligum háttaløgum og Føroyskari nýtíðarsøgu, í viku 23 verður próvtøka í Nýtíðar heimssøgu og í viku 24 verður próvtøka í Samfelagsvísindi sum tvørvísindi.
Tær fyrstu Bachelorritgerðirnar – 17 í tali - eftir tí nýggju skipanini vórðu latnar inn 27. mai – próvtøkurnar verða í juni.
------------
Ískoytisútbúgvingin á Sjúkrarøktarfrøðideildini
Eind 3 í ískoytisútbúgvingini til Bsc, Bachelorritgerðin, er um at vera liðug. Ritgerðirnar vóru latnar inn 21.05.2013 og munnliga próvtøkan verður komandi mána- og týsdag, 3. og 4. juni. 24 luttakarar vóru á skeiðinum, sum fyri fyrstu ferð eisini fevndi um onnur heilsustarvsfólk enn sjúkrarøktarfrøðingar.
Lesandi á kliniska vegleiðaraskeiðinum hava latið próvtøku uppgávurnar inn 24.05.2013. Skeiðið er valskeið í ískoytisútbúgvingini. 27 luttakarar vóru á skeiðinum.
Í dagførdu útbúgvingini til sjúkrarøktarfrøðing eru lesandi nú í eind 12, har tey arbeiða við eini ‘mini bachelor verkætlan’, sum tey skulu lata inn 17. juni. Skrivliga uppgávan er uttanhýsis próvtøka.
FYRISITING
Starvshópurin á Føroyamálsdeildini hevur verið á Hotel Føroyum, har tey gjørdu MA frymilin eftir Bologne.
------------
STARVSFÓLKA TÍÐINDI
Vár í Ólavsstovu adjunktur í móðurmálsnám- og undirvísingarfrøði
Komandi lestrarár fær Megindeildin fyri hug-, samfelags- og námsvísindi nýggjan adjunkt. Tað er Vár í Ólavsstovu, sum leyk ph.d.-prógv frá Syddansk Universitet í 2011.
Les meira her
------------
Ólavur Christiansen, lektari á Søgu- og samfelgsdeildini tók 1. mai við sum skrivari hjá Búskaparráðnum.
12 umsóknir vóru til starvið sum vísindafólk í samfelagsvísindi á Megindeildini fyri Hug- Samfelag og Námsvísindi. Starvið skal eftir ætlan setast 1. juli.
RÁÐSTEVNUR
24. apríl helt Svein-Ole Mikalsen, ph.d.,lektari á Náttúruvísindadeildini fyrilestur fyri Lívfrøðingafelagnum. Heitið var "47 molekyler - himmel eller helvete? Noen tanker rundt etikk og andre problemstillinger ved genomsekvensering."
------------
Fyrst í mai mánaða var Malan Marnersdóttir, dekanur Megindeildin fyri hugvísindi, samfelagsvísindi og námsvísindi, á ráðstevnu í San Francisco í felagsskapinum The Society for the Advancement of Scandinavian Studies (SASS). Hon var við í bólki, sum er farin at kanna, um og hvussu nýggju hugmyndirnar um londini norðast í Atlantshavi hava nakað í felag. Enska heitið á verkætlanini er The Idea of a Collective High North, og hon varð løgd fram í verkstovu fríggjadagin 3. mai. Umframt Maluna var Bergur Rønne Moberg við í bólkinum saman við Kirsten Thisted og Ann-Sofi Gremaud frá universitetinumí Keypmannahavn, Birgit Kleist Pedersen frá Ilisimatusarfik í Nuuk, Ebbe Volquardsen frá universitetinum í Giessen í Týsklandi og Elisabeth Oxfeldt frá universitetinum í Oslo. Úti við 200 fólk hava lagt fram á ársins SASS-ráðstevnu, ið byrjaði 3. og endaði 4. mai.
------------
Kristianna Hammer, Ph. lektari á Sjúkrarøktarfrøðideildini, luttók síðst í apríl mánaða á ráðstevnu í Íslandi, har hon helt fyrilestur. Hendan ráðstevnan var tað fyrsta innan økið “Health and Well Beeing in Arctic Regions ” í tí Arktiska felagskapinum “University of the Arctic Thematic Networks” sum var hildin 30. Apríl á Universitetinum í Akureyri. Les meira her
-------------
Jóhannes Miðskarð, Ph..á Námsvísindadeildini luttók í døgunum 10.-12. maj 2013 á ráðstevnu um viðurskiftir hjá børnum og ungum í Grønlandi. Heitið á ráðstevnuni var “Barndómurin í broyting –sjónarhorn á barni í familjuni og í námsfrøðiligum stovnum”. Jóhannes hevði fyrilestur og eina verkstovu um tvørprofessionelt samstarv, ið er eitt tað sjónligasta tekinið uppá stórar broytingarnar, ið aktuelt fara fram innan almennar tænastur til børn og ung. Les meira her
------------
Hans Andrias Sølvará, lektari á Søgu- og samfelagsdeilini fer 7. juni at hava fyrilestur við heitinum Faroese referendums and danish-faroese relations á altjóða ráðstevnuni Referendums and the European democratic ideal, sum verður á universitetinum í Clermont-Ferrand í Fraklandi 6. og 7. juni.
SKEIÐ
Norðurlendskt summarskeið (Nordkurs-skeið) verður á Føroyamálsdeildini frá 10.-30. juni 2013. Hetta er summarskeið í føroyskum máli fyri norðurlendskum studentum. Tey lesandi fáa 10 ECTS fyri skeiðið, um tey standa próvtøkuna. Skeiðið er oftast fullteknað, og tað er tað eisini í ár.
Trý lesandi av Føroyamálsdeildini fara á Nordkurs-skeið í ár. Tvey fara til Århus og ein til Stokkhólms.
Sissal M. Rasmussen fer á Ph.d-skeið “Theories in Language Acquisition 24.-28. juni” sum er skipað fyri av NorPhLex (Phonological and lexical acquisition in mono- and bilingual children in the Nordic and the Baltic states).
TILTØK
Í samband við phd-verkætlan hjá Sissal M. Rasmussen um málmenning hjá føroyskum børnum, verður spurnakanning send út til øll foreldur at børnum, sum eru 8-36 mánaðir. Spurnakanningin verður svarað á netinum. Kunning um kanningina eins og leinkið til sjálva spurnakanningina, kemur at liggja á heimasíðuni hjá Setrinum frá 1 juni 2013.
-----------
Prógvhandanin á Sjúkrarøktarfrøðideildini
Prógvhandanin fyri tey, ið hava tikið í ískoytisútbúgvingina til Bsc í sjúkrarøktarfrøði, verður 5. juni kl. 14 – 16 í fyrilestrarhølinum á Jónas Broncks gøtu 25
------------
Sum kunnað um í innganginum, luttekur Setrið við almennum tiltaki á Østrøm á Mentanarnáttini fríggjakvøldið 7. juni 2013 frá kl. 19 til 23. Sí skránna her
------------
Prógvhandan á Námsvísindadeildini
Ársins prógvhandan verður fríggjadagin tann 21. juni kl. 14 í auluni á Námsvísindadeildini. Prógv verða handað teimum, sum eru liðug við pedagog- og læraraútbúgvingarnar og aðrar útbúgvingar á Setrinum í summar. Harafturat verða øll fagnað, sum hava fingið prógv á Setrinum í lestrarárinum 2012-13.
------------
Mánadagin 24. juni kl. 14-16 verður skipað fyri innanhýsis sosialum kjaktiltaki fyri starvsfólki á Setrinum. Tiltakið verður á Østrøm har ábit og kaffi/te/øl verður at fáa.
Leiðsla og deildarleiðarar.
FRÁBOÐAN
Tilmelding til INNANSETURS
Er tú so óheppin ikki at hava móttikið tíðindabrævið? So er møguligt til at melda til her.
Tilfar til INNANSETURS
Møguleiki er fyri at senda okkum kunningartilfar, sum tit meta eigur at vera við í INNANSETURS. Hygg nærri her.
Vit tilskila okkum rættin til at ritstjórna í tilfarinum.Tað er av týdningi, at INNANSETURS ikki skal innihalda persónsviðkvæmt tilfar.
Tá tú skrivar ein tíðindastubba, minst tá til at hava eina yvirskrift, eina lýsing, tíðspunkt, stað, fyrireikara og kontaktpersón.
Evstamark fyri tilfari til komandi tíðindabræv er mikudagin 26. juni kl 12.
Ritstjóri av INNANSETURS
Anna Katrin Matras


text:
Enska heiti: Master of sceince, stytt MSc in Public Health
Lestrartíð: 2 ár
Umsóknarfreist: 1. juli
Skúlabyrjan: august
Útbúgvingarstovnur: Fróðskaparsetur Føroya
Útbúgvingarstaður: Tórshavn
Á útbúgvingini lærir tú um at viðgera sjónarmið og mát fyri heilsu og fólkaheilsu og menniskjans samspæl við heilsuligar avbjóðingar og samfelagsligar treytir í dag og gjøgnum tíðina; tú lærir at greina umhvørvisárin á heilsu, arvaligar sjúkur, kostinntøku og kropsliga venjing, og hvussu fólkaheilsan verður merkt av hesum táttum.
Útbúgvingin kann eisini lesast sum hálvtíðarlestur yvir fýra ár. Hetta ger tað møguligt fyri studentar at hava hálvtíðararbeiði í lestrartíðini.
Tú fært innlit í, greinar og metir um gransking innan fólkaheilsu, og undirvísingin í vísindaástøði og háttalagsfrøði ger studentarnar førar fyri at fyrihalda seg kritiskt til granskingarúrslit og eru eisini týðandi amboð í sambandi við egin analytisk verkevni. Dentur verður lagdur á holla vitan um og greining av fyribyrging og heilsuframa, og í hesum sambandi er eisini heilsunámsfrøði ein týðandi táttur.
Útbúgvingin gevur MA-kandidatunum førleikar at nýta fólkaheilsuvísindaliga vitan í verki á víðkaðum støði, at greina samspælið millum samfelagslig viðurskifti og fólkaheilsu, at greiða frá, meta um og kunna nýta mest nýttu vísindaligu háttaløgini í fólkaheilsugransking, og at arbeiða spurdómsgrundað og tvørvísindaligt á einum høgum fakligum stigi. Tvær av lestrareindunum eru valfríar, og hetta gevur tí einstaka studentinum møguleika at skapa sín egna profil.
Felags meginreglur fyri kjarnaskeið eru 40–45 tíma undirvísing, íroknað gestafyrilestrar hjá vitjandi granskarum og fólki við arbeiðsroyndum á økinum, umframt vitjanir á viðkomandi stovnum. Skeiðini, sum verða boðin út, umboða gransking, sum fer fram á viðkomandi universiteti.
Til at verða upptikin krevst miðallang útbúgving sum bachelor ella professiónsbachelor, eitt nú innan sjúkrarøktarfrøði, námsfrøði, lærarayrkið, sosialráðgeving, ergoterapi, fysioterapi, samfelagsfrøði ella bioanalysu.
Nærri meting verður gjørd í hvørjum einstøkum føri.
Tey, ið frammanundan hava tikið stakskeið innan heilsuvísindi á masterstigi á Fróðskaparsetrinum, kunnu søkja um at fáa tey skeiðini góðskrivað inn í útbúgvingina.
Útbúgvingin gevur kandidatunum møguleika at førleikamenna seg at røkja arbeiði innan almanna- og heilsuverkið, ið krevur servitan og greinandi førleika á masterstigi.
Master í fólkaheilsu gevur møguleika fyri at fara undir ph.d.-lestur.
Fróðskaparsetur Føroya - www.setur.fo.
Tú kanst venda tær til Ásu Róin, adjunktur, asar@setur.fo.


text:
Triðja og seinasta sjónvarpshólmgongan millum Hillary Clinton og Donald J. Trump var mikukvøldið 19. oktober. Henda sjónvarpshólmgongan var munandi meiri siðilig enn tær báðar undanfarnu, uttan tó endiliga at vera siðilig í vanligum týdningi. Kanska er tað líka nógv tann sannroynd, at tað vísir seg at vera trupult hjá Donaldi Trump at framvegis megna at skelka áhoyraran. Skelkingin og øsingin bleiv tískil hesuferð, at Trump kallaði Hillary fyri ”nasty woman”, umframt at hann sáddi iva um, um hann nú fór a
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Ikki minni enn 86% av teimum donsku heilsølufyritøkunum vænta, at marknaðurin fyri grønum vvs-vørum, byggitilfari og el-lutum til danskar fyritøkur og privathús fer at fáa stóran týdning tey næstu 1-2 árini.
Grønar loysnir síggja av álvara út til at vera á skránni hjá donskum handilsfyritøkum. Í øllum førum er tað stórt álit á ein framtíðar marknað fyri klima- og orkuvinarligum vørum. Hetta verður váttað í eini nýggjari kanning, sum Oxford Research og DI Handel hava gjørt millum 431 heilsølur í Danmark, Noreg, Svøríki og Hollandi. Kanningin vísir eisini, at vónirnar eru betri hjá donskum heilsølum enn hjá teirra svensku og hollendsku kappingarneytum.
Í DI Handel er vaksandi áhugin fyri grønum vørum ikki óvæntaður, men úrslitið av kanningini verður hóast hetta mett at vera eitt sera greitt tekin um hetta.
Í kanningini vænta ikki minni enn 86% av teimum donsku heilsølunum, at umhvørvisvinarligar vørur og loysnir innan t.d. vvs, byggitilfar, el-lutir og skrivstovuvørur fara at hava ein enn størri leiklut tey næstu 1-2 árini. Bara í Noregi hava heilsølurnar somu høgu vónir til tann grøna marknaðin sum í Danmark, meðan tølini í Svøríki og Hollandi eru á ávikavist 71% og 64%.
Sama kanning vísir, at heilsølurnar, uttan mun til vinnugrein, eru rættuliga einigar um, at hesar umhvørvisvinarligu vørurnar og loysnirnar fara at vera eitt av teimum týdningarmestu kappingarparametrunum í framtíðini.
Kelda: DI Opinion


text:
Í vikuni var ætlanin fyri eina royndaruppboðssølu løgd fram, og tað vóru fleiri, sum stóðu eitt sindur spyrjandi um nýggja leistin. Tað er skipað sum tvey sløg av sølum, eina fría, har hægstbjóðandi fær rættindini og so eina afturlatna uppboðssølu, har ein felagsprísur skal finnast, eftir at boðini eru komin inn. Vinnan hevur ongantíð verið serliga áhugað í hesum, men sá fyrimunir og vansar við báðum.
Harðasti kritikkurin kom tó frá einum búskaparfrøðingi, sum framvegis helt, at uppboðssølan var ov avmarkandi, tí bert tey við veiðiloyvum frammanundan kundu bjóða. Seinni um kvøldið var samrøða við landsstýrismannin, Høgna Hoydal, sum helti sama veg.
Men hvat er tað so landsstýrismaðurin og búskaparfrøðingurin vilja hava? Tað kundi bent á, at teir vilja seta skipanina við veiðiloyvum úr gildi, so øll kunnu bjóða, loyvi ella ei. Hetta kann hava serstakliga óhepnar og óvæntaðar avleiðingar við sær.
Skipanin við veiðiloyvum stavar frá miðskeiðis í 90-unum, og skuldi skipa flotan so nøkulunda í tali og hvar skipini veiddu. Tað ber næstan til at síggja hesa skipan sum eina uppruna uppstilling til ein fótbóltsdyst, har spælararnir verða skipaðir so nøkulunda í verju, miðju og álop, so allar ikki renna eftir bóltinum ísenn. Nøkur skip hava loyvi at fiska í Barentshavinum, onnur í føroyskum sjógvi, nøkur í Kyrrahavinum og so framvegis. Sum búskaparfrøðingurin legði upp til, so skuldi henda skipan takast av, og so kundu øll bjóða upp á fiskin, líkamikið hvat slag av fiski talan var um, ella hvar hann kundi fiskast. Landsstýrismaðurin legði upp til tað sama, men bara við tí viðmerking, at útlendingar máttu haldast burtur.
Spurningurin er, um nakar veruliga hevur gjørt sær greitt, hvørjar avleiðingarnar vera. Skal tað vera loyvt hjá risastórum trolarum at fiska allan fiskin á grunnunum? Flakatrolarar kanska, tí einasta avmarking skal vera sjálv uppboðssølan? Og hvat við línuskipunum og smábátunum? Hetta kundi helst givið ein munandi effektivari fiskiskap, men sosialu avleiðingarnar høvdu verið stórar kring landið. Tað ger tað eisini næstan vónleyst at leggja til rættis, tí stór kostnaðartung skip kunnu ikki bara leggja um frá einum fiskiskapi til annan eftir stuttari tíð. Tey mugu á leið vita, um tey skulu fiska við Føroyar, í grønlendska ísinum ella Barentshavinum.
Vit kunnu bara vóna, at lóggevarar ikki vakna við kaldan dreym, og ikki vita hvat teir hava gjørt – tí tað verður ringt at koma afturumaftur.


text:
Fyrru løtuna tosa Maria Mørkøre og Kristian Hansen um “heilaggering” í samanheingi við rættvís- og dýrdargering. Seinnu løtuna hoyra vit Hallgerð Akurstein greiða frá um “Umsorganarheimið Gloria” í Klaksvík, sum letur upp í nærmastu framtíð; ið er ætlað fólki uttan fastan bústað og sum hava tørv á sosialari umsorgan.
Vertur: Maria Mørkøre. Teknikari: Jógvan Dam Hansen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Medisinski depilin á Landssjúkrahúsinum søkir eftir hjálparfólki til Fysioterapideildina. Starvið er tíðaravmarkað frá 1. februar til 31. Juli 2018. Talan er um ¾ starv (mánadag til fríggjadag 08.00 til 14.00) til setan frá 1. februar 2018 ella eftir avtalu.
Á Landssjúkrahúsinum eru medisinskar, psykiatriskar og kirurgiskar sergreinar, og er fysioterapi ein týðandi partur av viðgerð, sum er knýtt at øllum hesum sergreinum. Somuleiðis er fysioterapi partur av at optimera og tryggja sjúklingagondir.
Á Fysioterapideildini eru 1 leiðandi fysioterapeutur, 12 fysioterapeutar og 1 hjálparfólk.
Arbeiðsuppgávur í høvuðsheitum
Dentur verður lagdur á
Vit bjóða
Lønar- og setanartreytir smb. sáttmála millum avvarandi fakfelag og Fíggjarmálaráðið.
Nærri upplýsingar um starvið fáast við at ringja til Álvur Hansen, leiðandi fysioterapeut, tlf. 304500, lokal 5797, alvha@ls.fo
Umsóknarfreistin er 26. januar 2018.
Um viðkomandi sum settur verður, hevur starvast uttan fyri Norðanlond og/ella har útbrot av MRSA hevur verið á arbeiðsplássinum síðstu 6 mánaðirnar, skal MRSA skjalváttan vísast innan byrjað verður í starvinum.
Á okkara heimasíðu www.ls.fo kann lesast um okkara visjón, missjón og strategimál, undir leinkinum "Leys størv."
Vinarliga søk starvið her


text:
Tosað varð um, at tað er alneyðugt at seta størri fokus á yrkisútbúgvingar fyri at fáa lýst hendan møguleikan betri, soleiðis at tey ungu betri kenna sínar valmøguleikar, tá útbúgving skal veljast.
Eisini varð tosað um, hvørjar forðingar eru fyri meistaran at taka lærling. Eitt nú varð nevnt, at á summum økjum mugu lærlingarnir til Danmarkar í skúla, og at hetta kann gerast ein forðing. Tó liggur størsta forðingin í sjálvari yrkisútbugvingarskipanini. Tveir faktorar mugu broytast beinanvegin, fyri at lærlingar skulu støðast. Fyri tað fyrsta má tað vera møguligt hjá teknisku skúlunum at taka lærlingar inn á skúlan meira enn einaferð um árið. Harafturat mugu skúlaskeiðini styttast úr 20 vikum niður í 10 vikur; eisini hóast hetta merkir, at fleiri skúlaskeið vera fyri at varðveita longdina á skúlagondini. Hesi sjónarmið hevur Føroya Handverksmeistarafelag eisini fleiri ferðir víst á.
Havnar Handverksmeistarafelag er saman við Føroya Handverksmeistarafelag í holt við fleiri átøk, sum skulu seta størri fokus á handverksfakini. Nøkur av hesum átøkum verða gjørd saman við Føroya Handverkarafelag, Landsfelag Handverkaranna og Skúlanum á Fløtum. Talan er um tveir bóklingar til 8-9 flokk. Annar bóklingurin snýr seg um skúlavitjanir á byggiplássum, har næmingarnar undan vitjanini seta seg inn í viðurskifti í byggivinnuni. Hin bóklingurin er eitt roknihefti, har næmingarnir brúka sína egnu skúlastovu sum dømi um, hvussu handverkararnir, sum hava bygt skúlan, nýta sínar rokniførleikar í sínum arbeiði.
Tiltakið fríggjakvøldið var ætlað sum eitt óformligt høvi hjá limunum í Havnar Handverksmeistarafelag, sum er limur í Føroya Handverksmeistarafelag, at tosa um omanfyri nevndu viðurskifti. Vónandi fara hesi átøk, sum nú eru sett ígongd, at betra um lærlingatilgongdina.


text:
Jógvan Hugo Gardar
28.11.2016 - 15:10
Havila Shipping er bjargað, og sleppur undan at fara á húsagang. Tað eru boðini frá reiðarínum seinnapartin. Evsta freist varð sett til klokkan tvey seinnapartin. Um ikki minst tveir triðingar av eigarunum søgdu ja til bjargingarætlanina, so fór felagið í skiftirættin.
Havila Shipping upplýsir, at nú stuðla meir enn tveir triðingar av eigarunum ætlanina, ið annars varð kolldømd fyri viku síðani av somu minnilutaeigarum.
Nú skal leiðslan í Havila Shipping tosa nærri við minnilutaeigararnar
- Hetta eru eisni boð sum bæði sjófólk og tey á landi hava bíða eftir leingi, sigur Arne Johan Dale, fíggjarstjóri, sambært E24.
- Umboðsmaðurin fyri minnilutaeigararnar, Tom Henning Slethei, sigur til E24, at høvuðsendamálið var at bjarga Havila Shipping. Hann leggur afturat at vanliga Vilja tey ikki lata seg trýsta til at góðtaa eina ætlan.
- Men tá ein hevur byrsumúlan móti pannuni, so er ein noyddur at taka eina slíka avgerð, sigur Slethei.
Havila Shipping skal nú hava fund um avtaluna, og staðfesta hana, áðrenn ein kann siga endaliga at felagið er bjargað.
Tað var týðuligt at frøi var stór tá Havila Shipping-leiðslan kundi siga at bjargingarætlanin var komin uppá pláss. Stutt eftir bleiv hendan myndin løgd á netið, saman viv orðunum: DET BLE JA!!!


text:
Sunnudagin byrjaðu ógvusligir skógareldar í California, og hava teir longu gjørt sera stóran skaða. Eldurin fer fram í norðara partinum av California, í einum økið har nógv vínframleiðsla fer fram, nevniliga Napa Valley.
Fleiri enn 2000 bygningar hava tikið skaða, umleið 150 fólk eru eftirlýst og 17 fólk eru staðfest deyð. Tað skriva fleiri útlenskir miðlar.
Eldurin er ein tann ógvusligasti í søguni hjá California, og roykurin røkkur heilt suður til San Francisco, ið liggur 100 kilometrar sunnanfyri økið har skógareldarnir herja.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Jólaveitsla á Tvøroyri
Hey øll. Ja so fara vit at royna naka heilt nýtt.
Vit hava gjørt avtalu við Seglloftið á Tvøroyri um at halda eina jólaveitslu Leygardagin tann 3. Novembur, har vit fara at hugna okkum saman.
Matskráðin er hendan
Fiskaforrættur, síðani Oxafillet við øllum møguligum góðum afturvið og konfektkøku við kroystum hindberjum og so ís og kaffi afturvið sum dessert.....
Og alt hettar fyri einans 400,- kr. fyri hvønn. Drekkjivørður eru IKKI innroknaðar í henda prísin. Tað má so hvør einstakur keypa á staðnum.
Tað verður so felagssangur við Harmoniku. Møguliga verður skipa fyri dansi aftaná. Lagt verður upp til at tit taka makan við. Eisini eru tit vælkomin til at melda vinir og kenningar til tiltakið. Tað er ikki eitt krav at viðkomandi er limur í felagnum.
Til tykkum norðanfyri so ber væl til at gista har suðuri. Tað er Gistingarhús nærhendis, har bíligt og gott er at búgva. Hotel er eisini beint við øki hjá Seglloftinum, men tað er væl dýrari.
Annars er møguleiki at yvirnátta umborð á Smyrli og so vakna blítt aftur í Havn umleið kl. 10.30 sunnumorgun. Tit kunna fara inná ''visitsuduroy'' fyri at kanna nærri um møguleikar og prísir.
Vinarliga melda til í seinasta lagi 28 Oktobur. Tilmelding skal sendast til teldupost adressuna: sonny@antares.fo
Gjaldast skal í seinasta lagið 31 Oktobur. Peningur fyri luttøku verður at flyta á konta nummar: 9181 - 478.043.6 í Eik banka.


text:
Í januar mánaða í ár vóru 10 ár síðani Íverksetarahúsið varð sett á stovn, og í tí sambandi verður tiltak í Íverksetarahúsinum har íverksetan og innovatión í Føroyum verður sett í brennidepilin. Tiltakið verður fríggjadagin 17. februar frá kl 13 til 15
Íverksetarahúsið hevur síðani tað varð sett á stovn í 2007 havt sum aðalmál at stimbra og hjálpa íverksetarum, umframt at stimbra íverksetaramentanina í øllum landinum, og soleiðis styðja upp undir menningina av einum fjøltáttaðum vinnulívi í Føroyum.
Á tiltakinum fríggjadagin verður fokus sett á íverksetaramentanina í Føroyum og kjakað verður um týdningin at stuðla nýggjum vinnufremjandi hugskotum. Hava vit í Føroyum eitt umhvørvið sum virðir tey sum tora at satsa og seta nýtt virksemi í gongd? Hava nýggjar vinnur bestu umstøður at spretta soleiðis, at nýggj arbeiðspláss verða skapt? Er íverksetaramentanin í landinum nóg sterk, og hvussu sær fullkomna framtíðarsamfelagið út við atliti til íverksetan og innovatión?
Tiltakið verður skipað við stuttum fyrilestrum og kjaki við luttøku av vinnulívsfólkum, lands- og kommunupolitikarum, og endað verður við lítlari reseptión.
Skráin sæst HER


text:
Lestrartíð: 3 ár
Umsóknarfreist: 15. mars
Skúlabyrjan: august
Útbúgvingarstovnur: Miðnám í Vestmanna
Útbúgvingarstaður: Vestmanna
Umsóknarblað: Letur upp 15. feb. 2018
Á tilfeingisbreytini verður serliga undirvíst í náttúruvísindaligum lærugreinum, og breytin er serliga ætlað teimum, sum hava áhuga fyri náttúru, náttúrutilfeingi, umhvørvi og burðardygd. Tí er talan um eina grøna breyt.
Eitt av eyðkennunum við tilfeingisbreytini eru arbeiðshættirnir, sum eru øðrvísi enn tað, sum tú kennir frá fólkaskúlanum. Undirvísingin er fyri stóran part skipað sum verkætlanir við grundarlagi í arbeiði á starvsstovu, á granskingarstovnum og úti í náttúruni, har tú sleppur at royna skúlalærdóm í verki.
Námsferðir, virkisvitjanir og smáar verkætlanir uttan fyri skúlan og skúlatíðina eru vanligar á tilfeingisbreytini.
Á tilfeingisbreytini skal næmingurin velja nakrar vallærugreinar. Tá ið tær verða valdar, er ein treyt, at ein teirra skal lyfta eina felags- ella breytarlærugrein frá B til A. Hetta tryggjar, at samlaða lærugreinasamansetingin í próvnum er í samsvari við endamálið við breytini.
Treytin fyri upptøku er, at tú hevur:
● fullført 9. flokk fólkaskúlans ella hevur samsvarandi útbúgving frá øðrum lærustovni
● lokið kravdu próvtøkur fólkaskúlans í 9. flokki í skrivligum føroyskum, donskum, enskum og rokning/støddfrøði
● lokið munnligu próvtøkur fólkaskúlans í 9. flokki, sum Mentamálaráðið hevur tikið út.
Lýkur umsøkjari ikki onkra av omanfyristandandi treytum, kann einstaki skúlin gera eina ítøkiliga meting og taka støðu eftir henni. Vilt tú verða upptikin á tilfeingisbreytina, skalt tú hava fingið royndarfyrireikandi undirvísing í 2 ár í minsta lagi í alis-/evnafrøði.
Við prógvi frá tilfeingisbreytini er tað mest sjálvsagt at lesa náttúruvísindaligar lærugreinar, sum t.d. lívfrøði, um tú fert at lesa á hægri lærustovni, men tú kanst eisini velja aðra útbúgvingarleið. Prógvið gevur almennan lestrarførleika javnsett hinum breytunum við teimum avmarkingum, sum hægri útbúgvingarstovnar seta um ávís stig í ávísum lærugreinum. Við próvnum kanst tú tó eisini skapa tær eina framtíð sum t.d. náttúruvegleiðari, lívfrøðiatstøðingur ella íverksetari.
Fiskivinnuskúlin í Vestmanna – www.fiskvest.fo
Mentamálaráðið – www.breyt.net


text:
Eftir eina sera trilvandi byrjan, hava vertirnir dustað av onkra gamla kempu, og loksins sær út til at líkjast aftur. Seinasta tapið í kappingini var í sjeynda umfari, tá NSÍ vann 2-0
Nú gongur betur hjá Rúna og Meinhardt, og javnleikurin móti KÍ fyrr í vikuni í Løgmanssteypinum vísur greitt, at EB/Streymur hevur funnið á slóðina aftur.
Vit liggja væl plantaðir á fremsta plássi uttan at hava tapt í ársins landskapping. Spælið hevur eisini verið á sera góðari leið, og botnstøðið tykist høgt.
Skulu vit halda hesa góðu gongdina koyrandi, mugu vit enn sum áður hava tunguna mitt í munninum og halda okkum til kósina, ið venjarar okkara stinga út í kortið.
Uppgávan sunnudagin er torfør, snøgt sagt tí vit sum oftast hava tað trupult við Margáir. Vit gleða okkum tó almikið til dystin, og vónandi fara fleiri at nýta høvið at koma við norð.
Koyr á, HB!!!
Allir dystirnir í 13. umfari eru hesir:
0106 KÍ – B36
0206 NSÍ – TB
0206 07 Vestur – ÍF
0206 EB/Streymur – HB
0206 AB - Víkingur


text:
Eyðun Klakstein 10.01.2017 (23:05)
Pápin drap familjuna í Ulstrup
Í gjár vórðu seks fólk funnin deyð í einum húsum í Ulstrup nakað sunnan fyri Randers í Danmark. Deyðu fólkini vóru eini hjún og teirra fýra børn, sum vóru í aldrinum frá 3 til 16 ár.
Løgreglan hevur síðani kannað hendingina, og í kvøld segði løgreglan í fráboðan, at alt bendir á, at tann 45 ára gamli pápin hevði tikið lívið av allari familjuni og síðani sær sjálvum.
Maðurin var giftur einari 42 ára gamlari kvinnu, og tey áttu tvær gentur á 3 og 11 ár og tveir dreingir á 6 og 16 ár.
Anders Uhrskov, varapolitiinpektørur, sigur við Ekstrablaðið, at tey upplýsa sum er ikki, hvussu tey fimm fólkini vórðu funnin dripin.
Miðlar hava nevnt, at tað tóktist verða gassluktur í grannalagnum, men løgreglan sigur, at um ein gassleki var, er tað ikki hann, sum hevur gjørt av við fólkini.
Sí fleiri myndir frá Polfoto niðanfyri.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Um okkum
Trúargrundarlag
Trúargrundarlag:
Meinigheitshúsið í Havn byggir arbeiði sítt á Bíbliuna og á fólkakirkjunnar 5 evangelisk-luthersku játtanarrit. Bíblian er Guds innblásta og heilaga orð og avgerandi myndugleiki fyri trúgv, lív og tænastu hins kristna.
Trúarjáttanin
Ápostólska trúarjáttanin (Symbolum Apostolicum).
Vit avnokta / eg avnokti Djevulin og allar gerningar hans og allan atburð hans.
Vit trúgva / eg trúgvi á Gud Faðir, hin alvalda, skapara himins og jarðar.
Og á Jesus Krist, Guds einborna Son, váran Harra, sum er gitin av Heilagum Anda, borin í heim av Mariu moy, pínslaður undir Pontiusi Pilatusi, krossfestur, deyður og jarðaður, niður farin til heljar, triðja dagin staðin upp frá deyðum, farin til himmals, sitandi við høgru hond Guds Faðirs, hins alvalda, haðani hann kemur at døma livandi og deyð.
Og á Heilagan Anda, eina heilaga almenna (alheims) kirkju, samfelag teirra heilagu, fyrigeving syndanna, uppreisn likamsins og lív um aldur og ævir. Amen.
Nikenska trúarjáttanin (Symbolum Nicaenum).
Vit trúgva / eg trúgvi á ein Gud, hin alvalda Faðir, sum hevur skapað himmal og jørð, allar sjónligar og ósjónligar lutir.
Og á ein Harra, Jesus Krist, Guds einborna Son, sum er føddur av Faðirinum fyri upphav tíðarinnar, Gud av Gudi, ljós av ljósi, sannur Gud av sonnum Gudi, føddur, ikki skapaður, av somu veru sum Faðirin, ið alt hevur skapað, sum fyri okkum menniskju og frelsu okkara er komin niður av himni og er vorðin hold við Heilagum Anda av Mariu moy og gjørdist menniskja, sum eisini okkara vegna er krossfestur undir Pontiusi Pilatusi, píndur og jarðaður. Triðja dagin risin upp samsvarandi Skriftunum og farin til himmals, situr við Faðirsins høgru hond og skal koma aftur í dýrd at døma livandi og deyð, og á ríki hansara skal eingin endi vera.
Og á Heilagan Anda, Harran og lívgevaran, sum gongur út frá Faðirinum og Syninum, sum saman við Faðir og Syni verður tilbiðin og dýrmettur, og sum hevur talað við profetunum.
Og á eina heilaga, almenna (alheims) og ápostólska kirkju. Vit játta / eg játti ein dóp til fyrigevingar syndanna og vænta / vænti uppreisn teirra deyðu og lívið í komandi heimi.
Amen.
Tey 10 boðini
1 Tú mást ikki hava aðrar Gudar
2 Tú mást ikki misbrúka navn Harrans, Guds tíns
3 Minst til at halda hvíludagin heilagan
4 Æra faðir tín og móður tína
5 Tú mást ikki sláa í hel
6 Tú mást ikki dríva hor
7 Tú mást ikki stjala
8 Tú mást ikki bera falskan vitnisburð ímóti næsta tínum
9 Tú mást ikki girnast hús næsta tíns
10 Tú mást ikki girnast konu næsta tíns, ikki húskall ella arbeiðiskonu hansara, ikki fæ hansara ella nakað, sum næsti tín eigur


text:
Jógvan Hugo Gardar
06.12.2016 - 20:30
Minkandi oljuvirksemi sæst aftur í norsku oljuhavnabýunum. Har skip komu og fóru dagliga uttan stórvegis steðg, kunnu skip nú blíva liggjandi í vikur uttan nakrar uppgávur.
Í Bergen liggja dagliga eini fýra-fimm skip og biða. Tey eru millum tey hepnu, tí tey eru ikki tikin úr flotanum enn. Tað sama er galdandi í øðrum oljubýum sum Stavanger, Kristiansund og Ålesund.
Minni heppin eru tey 151 skipini sum nú eru løgd. Hetta er umleið ein fjórðingur av øllum norska frálandaflotanum uppá 630 skip, skrivar Stavnager Aftenblad.
At so nógv skip liggja merkir samstundis at húsagangurin nærkast hja fleiri reiðaríum. Nýggj skip eru bygd í hópatalið, og tá einstøk reiðarí hava bygt fýra-fimm skip fyri millum 500 og og eina milliard krónur, so skal nógv inn fyri at fáa goldi bankunum aftur tað sum er lænt. Sambært Stavanger Aftenblad hava fleiri reiðarí eina skuld uppá eina 20 milliardir norskar krónur. Tá dagsprísurin fyri at leiga eitt fralandaskip er lækkaður úr eini 1,5 milliónum krónum niður í 50.000 krónur, so er greitt at reiðarin ikki hevur fyri manningarpart ein gang.
Hóast oljuprísurin kvinkar upp, so fylgir prísurin ikki líka skjótt við hjá frálandaflotanum, ti kunnu vit rokna við at fleiri reiðarí fara at fáa trupulleikar framyvir.
- Vit eru ikki komin á botn enn. Tillagingin av frálandaflotanum heldur fram í 2017. 151 skip uttan arbeiði sigur sítt, sigur Wenche Niestad, stjóri í GIEK, ið er en av bankunum sum gevur frálandaflotanum lán.


text:
Maersk Supply Service vil av við 21 skip
Yvirkapasiteturin á marknaðinum og tess avleiðingar eru ikki at fara skeivur av. Maersk Supply Service (MSS) arbeiðir tí við at skerja flotan, sum í dag telur 44 skip. Ætlanin er at sleppa sær av við tilsamans 21 skip. Tað skrivar ShippingWatch.
Samstundis roynir reiðaríið at útseta yvirtøkurnar av fimm akkerhandfaringarskipum frá norsku skipasmiðjuni Kleven umframt fýra subsea-skipum frá Cosco í Kina.
-Tey verða øll latin okkum næstu árini. Vit arbeiða í løtuni við at fáa skipasmiðjurnar at góðtaka útsetingarnar. Tað er onki dulsmál, at timingin fyri avhendingina av hesum skipunum saktans kundi verið betri, og tað arbeiða vit við at fáa báðar skipasmiðjurnar at góðtaka, sigur stjórin í Maersk Supply Service, Steen S. Karstensen, við ShippingWatch.
Kelda: soefart.dk


text:
Myndirnar, ið eru úr filminum Submarino, sýna brøðurnar sum lukkuligar smádreingir, eina bróðurin á kamarinum í herberginum og niðast báðar brøðurnar saman
Børn og brennivín eru tíðindi í hesum døgum. Júst hetta vandamál er evni í fyrsta filminum, Submarino, sum Klipp - Filmsfelag Norðurlandahúsins vísir í Havnar Bio mikukvøldið 23. mars kl 19:30.
Filmurin, ið hevur fingið virðisløn sum hin besti í Norðanlondum beint nú, byggir á skaldsøgu hjá Jonas T. Bengtson frá 2007.
41 ára gamli Thomas Vinterberg hevur gjørt filmin. Fyrsti filmur hansara var Festen, sum kom í 1998 og vann hópin av virðislønum.
Nýggi filmurin Submarino er ein skakandi nútíðarsøga um tveir brøður, ið royna at koma til sættis við ein truplan uppvøkstur, har brennivín fór við øllum.
Tá filmurin varð frumsýndur í Berlin skrivaði ummælarin Erik Jensen í Politiken, at ‘Submarino’ er eitt nemandi neyðarróp frá teimum, sum samfelagið hevur mist á gólvið.
Undan filminum verður stuttfilmurin Bow eftir Rannvá Káradóttir sýndur.


text:
Kommunala fyrisitingin hjá Tórshavnar Kommunu
28. oktober 2015
Jan Christiansen spyr í einari grein í dag 28. oktober 2015, um eg umboðandi Sambandsflokkin sum ein vinnulívsflokk, taki undir við, at kommunalt fyrisitingarligt virksemið verður flutt til økið við Vestarubryggju, sum eftir byggisamtyktini er allýst sum vinnuøki.
Eg skal verða tann fyrsti at viðganga, at hetta málið er við at fara av sporinum, og er borið fram alment uttan, at tað endaliga er viðgjørt politiskt og støða er tikin til málið út frá einari heildarmeting.
Hetta málið hevur skapt nakað av kjaki í seinastuni og fólk standa spyrjandi, tí vit hava umrøtt fleiri møguleikar, eitt nú at flyta kommunalu fyrisitingina út á Vestarubryggju.
Fyri mítt viðkomandi eigur fyrisitingin at flyta inn í bankabygningin í Miðbýnum. Er tað soleiðis, at áhugaðir aktørar vilja keypa bankabygningin og onnur matr.nr. hjá kommununi, hava vit jú eina nýggja støðu at fyrihalda okkum til. Men fyrst tá fyriliggur ein nýggj støða, sum vit mugu fyrihalda okkum til, eisini hvat ásetingum fyri økið við Vestarubryggju viðvíkur. Í tí viðgerðini mugu vit hava eina ætlan fyri, hvat vit skulu gera við teir bygningar, sum í dag eru partur av fyrisitingini at húsast í. Í hesum føri kann tað gerast aktuelt, at øll fyrisitingin flytir í Sjóvinnuhúsið. Hetta kann henda um politiskur meirluti fæst fyri tí, og ongir aðrir veruligir møguleikar finnast og økið álíkavæl ikki verður nýtt til vinnuligt virksemi.
Í mínari verð er málið greitt. Býráðið hevur keypt tveir bygningar frá Bank Nordik við tí endamáli at hýsa kommunalu fyrisitingini undir einum taki og harvið uppnáa nakrar synergieffektir, betri arbeiðsumhvørvi, bíligari rakstur o.a.
Annar bygningurin í Húsagøtu stendur til at verða seldur til politimyndugleikarnar og hin bygningurin í Niels Finsensgøtu stendur tøkur til kommunalu fyrisitingina at flyta inn í. Eg kenni ikki til aðrar politiskar avtalur við hesum bygningum.
Men eg eri kunnaður um, at tað er sýndur áhugi fyri bankabygninginum í Miðbýnum. Er hendan ætlanin spennandi og gagnar Miðbýnum, so eri eg sjálvandi til reiðar at viðgera málið við atliti til broyttu fortreytirnar.
Politiski veruleikin er jú tann, at Javnaðarflokkurin hevði eitt kanón-val og fekk reinan meirluta í Býráðnum við 7 býráðslimum. Sambandsflokkurin hevur valt at samstarva við Javnaðarflokkin, og roynir sjálvandi á tann hátt at fáa mest møguliga ávirkan á politisku avgerðirnar, eitt nú við nevndarumboðan í Býráðnum.
Samstarvið hevur higartil verið fyrimyndarligt fyri mítt viðkomandi. Vit hava eisini í samstarvinum virt hvønn annan og kunna havt t.d. serstøður til ymisk mál.
Vit klára nokk at finna eina loysn á hesum málinum, sum so mangt annað vit hava funnið semjur um.
Annfinn Brekkstein
Býráðslimur í Tórshavnar Kommunu fyri Sambandsflokkin
RN
Aftur


text:
Íslendingar skoraðu eitt søguligt mál, og teir fingu eitt søguligt stig, tá ið teir spældu sín fyrsta dyst nakrantíð í einum endaspæli. Frábært!
Tá ið Nani legði Portugal á odda í fyrra hálvleiki, vóru tað helst nógv sum væntaðu, at tað fór at enda við sigri til liðið við einum tí besta fótbóltsspælaranum Ronaldo á odda. Men sum ikki einaferð, noktaðu íslendingar at gevast. Teir stríddust áhaldandi, hvør maður rann og royndi, og teir trúðu upp á egnan mátt til síðsta bríksl.
Hóast íslendingar vóru við undirlutan í spæli, so vóru teir ongantíð úr dystinum, og teir høvdu sínar møguleikar. Og tá 50 minuttir vóru farnir, hendi tað, sum vit øll vónaðu. Eftir frálíkt innlegg úr høgru frá Jóhann Berg Guðmundsson heilfluktaði Birkir Bjarnason bóltin í málið við innarusíðuni. Og so var tað, sum steðgaði alt upp eina løtu.
Rómurin var øgiligur, og tað tóktist sum íslendingar fingu eyka megi at berja seg gjøgnum restina av dystinum. Ronaldo hevði onkran stóran møguleika, sum málmaður íslendinga Hannes Þór Halldórsson bjargaði. Og nú var tað, sum at søgan longu varð skrivað frammanundan.
Tá ið Christiano Ronaldo skjeyt eitt síðsta fríspark í íslendska mannfólkamúrin, floytaði dómarin dystin av. Og so ýldi íslendski frásøgumaðurin við restunum av overvaðu røddini: "Tað er buðið, tað er buðið!" Ísland skrivaði søgu, og líkt er til, at teir veruliga kunnu gera tað óvæntaða og koma víðari úr bólki F, nú teir byrjaðu við einum stigi í fyrsta dystinum.
Føroyingar gjørdu sítt til at stuðla sínum frændum, tá ið nøkur hundrað fólk savnaðust í Vágsbotni og róptu "áfram Ísland". Lagið var gott, og tá ið íslendingar skoraðu, geltu rópini gjøgnum gomlu Havnina. Tað verður kanska endurtikið...
Eini 300 fólk vóru í Vágsbotni (Mynd: Tóri Rasmussen)


text:
Paralympic Games 2012
Paralympisku summarleikirnir verða hildnir í London í døgunum frá 29.august til 9. septembur – og Føroyar fara at luttaka við svimjaranum Ragnvaldi Jensen av Sandi, eisini í svimjing, eins og Pál. Sáttmálin millum limalondini í IPC og IOC slær fast, at Paralympisku leikirnir verða hildnir á sama staði, sum Olympisku leikirnir.
Á fyrsta sinni eru Olympisku Summarleikirnir og Paralympisku Summarleikirnir planlagdir frá byrjan av í felag. Nú er komið á mál í OL í London á hesum sinni, og so verður steðgað á í 3 vikur til klárgerð av fasilitetunum o.ø. Herjað verður á aftur 29. aug.,tá stórfingna setanin verður á Olympic Park Stadium undir herrópinum “Inspire a generation”, og avgjørt er, at Hennara hátign, Elisabeth bretadrotning og Philip prinsur, seta leikirnar, og verða tað tá tey brekaðu, bæði rørslu- og menningartarnaði, sum skulu vísa øllum heiminum, hvat tey duga á leikvøllum av alskyns slagi í London teir komandi dagarnar. At júst London fekk leikirnar í 2012 var í harðari kapping við París, sum roknaður var sum stóri favoritturin til leikirnar, men tá avtornaði aftaná fimtu og endaligu atkvøðugreiðsluna í Singapore í 2005, vóru 54 atkvøður til London, meðan París fekk 50!
20 ítróttargreinir verða umboðaðar, har frælsi ítrótturin og svimjing eru tær stórstu. Í svimjing fara 600 svimjarar at kappast um 148 heiðursmerki, og vónandi fer Ragnvaldur at gera bart og syrgja fyri, at Føroyar verða at finnast millum londini, sum verða við á heiðursmerkjayvirlitinum, tá avtornar. Til Paralympics verða 4200 luttakandi ítróttarfólk úr 165 londum, og eru hetta sostatt teir stórstu Paralympisku leikir nakrantíð, har eisini tað gleðiliga er hent einaferð enn, at Føroyar við sandoyinginum Ragnvaldi á odda hevur nátt strongu krøvini, sum IOC/IPC seta til kravtíðir fyri at sleppa at luttaka í Paralympic – til stuttleika kann nevnast, at India við síni milliard av fólki, eisini hevur bert tann eina svimjaran í London. Og somuleiðis vera 16 lond, sum fara at kappast á fyrsta sinni til 14. Paralympisku leikirnar í London.
Hendan samansjóðing varð roynd á fyrsta sinni í kappingarhøpi í 1948 við rullustólakappkoyring, og síðani 1960 eru kappingar á PL støði vorðnar hildnar. Føroyingar luttóku á fyrsta sinni í New York í 1984, og hava vit verið við síðani. Upprunaliga vóru tað teir ymsu altjóðafelagsskapirnir umboðandi rørslu- og menningartarnaði, sjónveik o.s.fr., su m skipaðu fyri í felag, men hetta var ikki heppin skipan, og tí varð IPC sett á stovn á fundi í Týsklandi í 1989, har felagsskapurin enn hevur høvuðssæti sítt í gamla samveldistinginum í Bonn, eftir at Berlin aftur gjørdist høvuðsstaður í samanlagda landinum, sum ovasti og einasti ábyrgdarhavari av ítróttarkappingum á hægsta stigi til paralympiskar leikir. Í New York vóru 3 luttakarar, og vóru tey Katrin Dagbjartsdóttir og Kristvør Rasmussen , eisini av Sandi, og svumu tær báðar í New York, meðan Ólavur Kongsbak sáli, úr Miðvági, royndi seg í borðtennis – eisini var tað hann, sum svór paralympiska eiðin vegna alt ítróttarfólkið tað árið, standandi undir liðini á sjálvum amerikanska forsetanum, Ronald Reagan!
Øll árini síðani New York 1984 hevur formaðurin í ÍSB, Jógvan(Egga) Jensen verið leiðari á ferðunum kring heimin til Paralympisku leikirnar.
Í 1992 bleiv avgerð tikin av IOC- og IPC nevndunum at skipa fyri í felag, og býirnir, sum bjóða seg, fram verða kunnaðir um treytirnar alt fyri eitt, at tað skulu tryggjast bestu umstøður fyri øll, og fara hesar báðar nevndir á fleiri kanningarferðir á staðnum, meðan bygt verður, fyri at tryggja sær, at hóskandi fasilitetir eru bæði fyri ikki brekað og brekað – harumframt eru IPC leikirnir við til at flyta hugburðin hjá teimum brekaðu ítróttarfólkunum og samfelagnum annars, eitt nú í fjareystri, har IPC-leikirnir í Seoul í 1988 og Beigjing 2008, sum teljast millum besu leikir, sum fyriskipaðir eru í IPC-høpi, verunliga hava munað alment tann rætta vegin, so hetta er ein positivur síðuvinningur!
Okkara Ragnvaldur svimur 6. sep.
Okkara Ragnvaldur er 22 ára gamal og ættaður av Sandi. Fyrstu royndirnar fekk hann heima í felagsskúlanum í Sandoynni, og síðani hevur hann vant ymsa staðir, eitt nú í Flot á Toftum, saman við landsliðsvenjaranum Rúna Gaardbo, men eisin í svimjihøllini í Gundadali í Havnar Svimjifelag, har hann hevur fylgt vanligu venjingini innanfelags undir kønari leiðslu. Vant hevur verið í 4 ár undir truplum umstøðum, við eini øgiligari ferðing aftur og fram millum Sandoynna og Havnina, og nú skal tað vísa seg, hvat er komið burturúr venjingini. Ragnvaldur svimur í bólki S 14, sum hann verður nevndur, fyri tey menningartarnaðu, og dagurin hann fer í hylin at kappast er 6.sep.2012 , og svomið verður 100 m bringu, sum er tann greinin, hann hevur megnað hørðu kravtíðirnar til – tað gekk ikki hjá Pál, fer Ragnvaldur at gera ein vørr í London? Allir føroyingar ynskja Ragnvaldi alt tað besta og góða eydnu!
Johan Samuelsen
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Her niðanfyri er eitt yvirlit yvir úrslitini hjá føroyingunum á Mare Nostrum stevnuni í Barcelona, sæð í mun til teirra bestu tíðir. Har er óivað onkur sum kundi hugsað sær at hava svomið okkurt skjótari; men vit fingu hóast alt tvey føroysk met, eina A-finalu og tvær B-finalur, umframt nakrar bestu tíðir afturat. Tey svumu generelt klassatíðir, og gjørdu seg í øllum førum ikki fyri skommum.
GG! Magnus Jákupsson er sum kunnugt ikki føroyskur svimjari longur, men eg koyrdi hann á listan allíkavæl, av tí at hann er føroyingur.


text:
Føroyskir svimjarar hava aftur í morgun roynt seg á Mare Nostrum stevnuni í Canet-en-Roussillon, og gekk tað bara heilt ókey. Óli Mortensen setti føroyskt met í 200 metra firvaldasvimjing, og seinnapartin skulu hann og Pál so royna seg í finalum í 1500 frí.
Ásbjørg Hjelm úr Ægir svam 50 metra bringusvimjing uppá 35.33 sekund, sum rakk til eitt 41. pláss millum tær 47 sum luttóku. Hon eigur føroyska metið á 34.61 sekund, frá Reykjavík International í januar mánaða.
Eyðbjørn Joensen luttók í 50 metra bringusvimjing, har hann við tíðini 31.85 varð nr 48 av teimum 51 luttakandi. Besta tíð hjá honum er 31.48 frá Danish Open í mars mánaða.
Astrið Foldarskarð úr Havnar Svimjifelag luttók í 50 metra firvaldasvimjing, har hon varð nr 28.79 varð nr 47 av 60 luttakandi. Hon eigur føroyska metið á 28.29 frá Danish Open í 2014.
Eyðbjørn Joensen úr Suðuroyar Svimjifelag svam síðani 50 metra firvaldasvimjing uppá 26.20 sekund, sum rakk til eitt 57. pláss av 78 í teirri kappingini. Besta tíð hjá honum er 26.04 sekund frá Reykjavík International í januar mánaða.
Óli Mortensen luttók í 200 metra firvaldasvimjing, og setti har nýtt føroyskt met við tíðini 2:09.09, har hann sjálvur átti føroyska metið á 2:09.45 frá Reykjavík International í mars mánaða. Hetta rakk til eitt 45. pláss millum teir 54 sum svumu 200 firvald í morgun.
Ásbjørg Hjelm úr Ægir luttók eisini í 200 metra bringusvimjing, har hon við tíðini 2:51.41 varð nr 30 av teimum 32 í teimum skjótastu riðlunum. Ásbjørg eigur føroyska metið á 2:44.46 frá Reykjavík International í januar mánaða.
Og Alvi Hjelm úr Ægir luttók í 200 metra blandaðari svimjing, har hann við tíðini 2:11.70 varð nr 29 av 36 luttakandi í skjótastu riðlum. Besta tíð hjá honum er 2:10.81 frá Danish Open í mars mánaða.
Hatta skuldi verið tað fyri í dag. Seinnapartin er Óli Mortensen í B-finalu í 1500 metra frísvimjing, og Pál Joensen í A-finaluni við næstbestu tíð av øllum. B-finalan byrjar klokkan 15:07 føroyska tíð, og A-finalan klokkan 17:18, sambært skránni á liveffn.com
Í morgin venja tey í Canet, og fara so týsdagin aftur til Barcelona, har tey mikudagin og hósdagin skulu royna seg í næsta parti av Mare Nostrum stevnurøðini.


text:
Tíðindi
Ferðaleiðaraskeið byrjar 6. sep.
Nú er klárt at søkja ferðaleiðaraskeiðið í Vestmanna
Fyrireikingarnar til ætlaða ferðaleiðaraskeiðið, sum Miðnám í Vestmanna skipar fyri í vetur, eru komnar so væl áleiðis, at nú ber til at søkja um upptøku á skeiðnum. Skeiðið er umleið 200 undirvísingartímar, har umleið tveir triðingar eru ástøðilig undirvísing. Seinasti triðingurin er skipaður sum vistarskeið, vitjanir og túrar.
Skeiðsrøðin byrjar tann 6. september í ár og endar í mai 2018. Ástøðiliga undirvísingin á skeiðnum verður mikukvøld frá kl. 18.15 til 21.30, meðan tann praktiski parturin verður skipaður í vikuskiftum. Skeiðsluttakarar hava møtiskyldu, og skeiðið endar við próvtøku.
Treytin fyri upptøku er, at umsøkjari er fyltur 21 ár, tá skeiðið byrjar. Harumframt skulu umsøkjarar prógva góðan málsligan førleika í einum ella fleiri fremmandamálum, sum í minsta lagi skal vera á B-stigi í gymnasialu miðnámsskipanini. Í ávísum føri kann umsøkjari tó verða tikin inn við grundarlagi í eini upptøkusamtalu.
Umsóknarblaðið til ferðaleiðaraskeiðið er talgilt, og er at finna á hesi leinkju: innskriving.fo.
Har verður tað útfylt og sent saman við neyðugum fylgiskjølum. Umsóknarfreistin er mánadagin 28. august kl. 12.
Á Miðnámi í Vestmanna hava tey merkt stóran áhuga fyri skeiðnum, sum ferðavinnan eisini sigur seg hava stóran tørv á.


text:
Eitt føroyskt met, minst níggju bólkamet og nógv persónlig met var úrslitið hjá ungu Hvirlunum í triðja og síðsta umfarið av Grand Prix á breyt 2013
Gentur 8-9 ár
Børka Berg Jørgensen, Barbara Hammer Anjudóttir og Esther Ellingsgaard byrjaðu við longdarlopi. Her gjørdu tær sum so ofta áður, tá tær kappast og ognaðu sær tey bæði fyrstu plássini. Børka leyp 3,09 m meðan Barbara leyp 2,80 m.
Eftir longdarlop fóru genturnar til 80 m, har báðar vóru í riðli 2, har tær skjótastu runnu. Sum vant, so runnu báðar væl, og bøttu báðar um síni persónligu met, hóast tað var ein lítil mótvindur. Børka til 14,08s og Barbara til 14,12 s.
Í bóltkasti gjørdu tær báðar, sum vanligt bart, tí báðar bøttu tær aftur um síni met, og hesaferð rakk tað til tey bæði fremstu plássini. Børka kastði 21,70 m og Barbara 19,61 m.
Síðsta greinin var miðteinurin, sum hesaferð var ein umgangur á Tórsbreyt, tvs 400 m. Her strídust tær aftur væl allan vegin, og á málinum vóru tær nærum samstundis. Tíðin hjá Børku var 1 min 28,16 s, meðan Barbara bøtti um sítt 2 vikur gamla persónliga met við 7 sekundum til 1 min 18,53 s.
Gentur 10-11 ár
Natasja Anjudóttir og Rakul Vang lupu longdarlop tá 10-11 ára gomlu genturnar byrjaðu sínar kappingar hesaferð. Natasja leyp 3,30 m meðan Rakul ognaði sær eitt persónligt met tá hon leyp 2,77 m.
Eftir longdarlop royndu báðar seg á fyrsta sinni á 200 m teininum. Báðar debuteraðu tær flott. Tíðirnar hjá teimum vóru 33,26 s (Natasja) og 39,01 s (Rakul).
Natasja royndi seg eisini á 600 m teininum. Her var hon allan vegin við í fremra endanum, og kom hon á mál við tíðini 2 min 18,58 sek.
Dreingir 10-11 ár
Teir 10-11 ára gomlu dreingirnir byrjaðu dagin við bóltkasti. Aftur hesaferð var Pauli tryggur á fyrsta plássi. Endaliga úrslitið er tó ikki tøkt í løtuni.
Eftir bóltkast fóru teir til 200 m. Her vóru Silas Vang og Pauli Jacobsen í fyrsta riðlinum. Her rann Silas teinin uppá 36,21 sek, meðan Pauli rann teinin uppá 40,04 sek. So var tað Mattias Isaksen, sum royndi seg í øðrum riðli. Hetta var eisini debut hjá honum, og var tað ein flott debut. Tíðin var 34,37 sek.
Allir tríggjir royndu seg eisini í longdarlop. Her kom Silas heilt út á 3,28 m, meðan Mattias leyp 3,13 m og Pauli 3,10 m.
Pauli var aftur klárur tá skotið fór fyri 600 m. Her kom hann á mál við tíðini 2 min 23,42 sek.
Gentur 12-13 ár
Fyrstu skuldu 12-13 ára gomlu genturnar royna seg við 400 g tungu spjótinum. Her vóru Bjørk Sigurðsdóttir Lamhauge, Guðrið Káradóttir Petersen, Helena Svabo Ziska og Kezia Vang klárar tá byrja var. Her bøtti Kezia um sítt persónliga met við næstan 2 metrum til 11,40 m. Bjørk kastaði 14,72 m, Guðrið 14,44 m meðan Helena kastaði 9,94 m.
Bjørk royndi seg síðan á 200 m teininum. Her rann hon eina sterka kapping, og bøtti um sítt persónliga met við meir enn einum hálvum sekundi. Tíðin hjá henni var 31,50 sek.
Síðsta greinin var trýstøkk og her royndu Kezia og Guðrið seg. Her leyp Guðrið 6,73 m meðan Kezia leyp 5,55 m.
Dreingir 12-13 ár
Spjótkast var fyrsta greinin hjá Dánjal Dahl Ljósheim og Dávið Hentze. Dávið var tryggur á fyrsta plássi við at kasta øll síni kast longur út en longsta kast hjá nummar tvey. Hansara longsta var 10 m longri enn hann hevði kasta áður og eisini omanfyri B-kravið til talentbólkin. Tað restar nú minni enn ein metur til A-kravið. Kasti var 31,16 m. Á øðrum plássi byrjaði Dánjal eitt sindur ósikkur, men hann økti hvørt kast, og endaði við at bøta um sítt persónliga met, so tað nú er 25,55 m.
Næsta greinin var 200 m, har Dánjal var einsamallur í reyðum. Hann var í seinna riðlinum, og aftur her bøtti hann um sítt persónliga met. Tíðin hjá honum var 30,66 sek.
So var 1500 m á skránni. Ein óvanliga langur teinur fyri so ungar dreingir, men hetta nervaði ikki Dánjal, sum rann eitt flott løb, har hann lá líka aftanfyri teir fremstu allan vegin. Á síðstu 100 m setti hann so spurtin inn, og var hann líka við at takað allar, men tað bleiv til eitt flott annað pláss við tíðini 5 min 32,89 sek, ið er 50 sek skjótari enn hann hevur runnið teinin áður.
Síðsta greinin var trýstøkk, og eins og í spjótkast, so var tað Hvirlan í oddinum. Dávið kom enn einaferð uppum B-kravið til talentbólkin. Hansara longsta var 9,00 m, ið er persónligt met. Dánjal bøtti á fjóra sinnið í fýra kappingum um sítt persónliga met. Longsta lop hjá honum var 8,85 m.
Gentur 14-15 ár
Tær 14-15 ára gomlu genturnar byrjaðu við, at renna 80 m forðarenning. Rebecka Monja Jørgensen var í fyrra riðlinum. Hetta var hennara fyrsta kapping á hesum teininum, og kom hon á mál við tíðini 17,19 sek. Í næsta riðli vóru Marita Káradóttir Petersen og Tinna Berg Jørgensen. Marita var fyrst avstað og økti allan vegin frammanfyri Tinnu, sum somuleiðis økti til næstu gentu. Tíðin hjá Maritu var 13,49 sek, ið er ½ sek skjótari enn hon hevur runnið teinin áður. Tað er eisini skjótari enn gamla bólkametið, sum Edna Maria átti. Tinna, sum hevur tikið seg nógv fram í forðarenning í seinastuni, rann 15,53 sek í síni fyrstu kapping á hesum teininum. Ein sera flott debut.
So var kúluvarp á skránni, og royndu allar tríggjar seg her eisini. Tað var ongantíð ivi um hvør fór at vinna, tí Marita stoytti 3 kg tungu kúluna út á 9,98 m longu í fyrsta umfarið. Hetta er næstan 2 m longri enn gamla bólkametið. Rebecka royndi seg á fyrsta sinnið við 3 kg kúluni, og her megnaði hon, at stoyta hana longur út enn hon fekk 2 kg kúluna í 2012. Stak flott. Tinna debuteraði við 5,28 m.
Eisini í longdarlopi vóru allar við, og aftur hesaferð var Marita trygg á fremsta plássinum. Hon bøtti um sítt persónliga met tá hon í øðrum umfarið leyp 4,47 m, frammanfyri Tinni á øðrum plássi í leyp 4,19 m. Rebecka bøtti eisini um sítt persónliga met til 3,21 m.
Síðsta greinin var 1500 m renning, og her var Rebecka einsamøll um at umboða Hvirluna. Hetta var samstundis fyrstu ferð Rebecka royndi seg á hesum teininum. Hon kom á mál við tíðini 6 min 26,52 sek.
Dreingir 14-15 ár
Tórur Mortensen og Jákup Dahl Ljósheim byrjaðu við at royna seg á 100 m forðarenning. Her vann Tórur við tíðini 16,83 s, ið er 5 sek skjótari enn gamla bólkametið. Jákup kom eisini undir gamla bólkametið, og bøtti samstundis um sítt persónliga met til 19,09 s.
So var longdarlop. Her vóru øll lopini hjá Tórur væl longri enn longsta lop hjá næsta leypara. Longsta hjá Tórur var 5,13 m, ið er 18 cm longri enn hansara einans góðan mánað gamla persónliga met og 17 cm longri enn gamla bólkametið. Næstur var Jákup, sum leyp 4,32 m.
Kúlustoyt var síðan á skránni. Aftur royndu báðir seg. Hesi úrslit eru ikki tøk í løtuni.
Síðsta greinin var 1500 m renning, har Jákup var klárur á startinum. Her gjørdi Jákup sum yngri bróðurin og bøtti um sítt persónliga met við næstan einum minutti, so tað nú er 5 min 21,67 sek
Gentur 16-17 ár
Tær 16-17 ára gomlu genturnar byrjaðu við 100 m forðarenning, og vísti tað seg at verða vorði sum byrjan, tí av tí at Edna Maria Debes var einsamøll, spurdi hon um tað ikki bar til at koyra forðingarnar upp á 84 cm, ið er hæddin kvinnurnar renna. Endamálið var at fáa fatur á føroyska metinum. Hetta met tók hon so dyggiliga, tí hon var meir enn 2 sek skjótari enn gamla metið um teir 100 m. Tíðin hjá henni var 18,47 sek.
So var kúlustoyt á skránni. Her var Bjørk Reynagarð Svabo eisini við. Tær skuldu royna seg við 4 kg tungu kúlunum. Tað vísti seg at blíva ein tættur dystur millum hvirlurnar báðar. Endin var tó at Bjørk var tann drúgvara við 7,60 m, 18 cm frammanfyri Ednu Mariu, sum royndi seg á fyrsta sinnið við 4 kg kúluni. Bjørk bøtti um bólkametið hjá 17 ára gomlu gentunum, meðan Edna Maria bøtti um bólkametið hjá 16 ára gomlu gentunum. Bjørk átti gamla metið hjá teimum 16 ára gomlu.
Edna Maria royndi seg eisini í longdarlopi. Her leyp hon 4,10 m, sum rakk til enn eitt fyrsta pláss, og eitt bólkamet.
Dreingir 16-17 ár
Tóri Nielsen var einsamallur um at umboða Hvirluna í hesum bólkinum. Hansara fyrsta grein var longdarlop, har hann bøtti um sítt persónliga met við uml. ½ m tá hann í fyrsta umfarið leyp 4,34 m.
Tóri royndi seg eisini í kúlustoyt. Hetta úrslit er ikki tøkt í løtuni.
Dreingir 18-19 ár
Hesin bólkur er altíð væl umboðaður, og so var aftur hesaferð. Heilar átta hvirlur royndu seg . Í fyrstu greinini, sum var tó 110 m forðarenning, vóru tað einans tvær sum royndu seg. Tað vóru Hallur Simonsen og Tummas Napoleon Arge. Hvørgin venur forðarenning, men hetta helt teimum tó ikki aftur. Hallur var tann fremri á mál við tíðini 19,75 sek, meðan Tummas Napoleon rann teinin uppá 22,16 sek. Tíðin hjá Hallur er bólkamet.
So var farið til longarlop har Tummas Napoleon royndi seg móti m.a. Trygva Laksáfoss. Trygvi var eitt sindur eymur í vinstra beini, sum hann vanliga leypur við og valdi hann tí at leypa eitt einkult lop við høgra beini. Hetta var nóg mikið til at tryggja honum sigurin á degnum. Lopið var 5,39 m. Tummas Napoleon leyp 4,50 m, ið er persónligt met.
Síðsta greinin við Hvirlu-luttøku var kúlustoyt, har allir teir seks luttakarnir vóru í reyðum. 17 ára gamli Hallur Simonsen, ið er einasti føroyingur í nýtur rotatións-teknik vann ein tryggan sigur við 12,45 m, ið m.a. røkkur til eitt triðja pláss á danska ranglistanum hjá teimum 18-19 ára gomlu. Hanus Bergsson kom út á 11,01 m, Steinolvur Geyti 10,80 m, Hans Hjørleivur Magnussen 10,13 m, Tróndur Arge 9,33 m og Teitur Arge Seloy 8,19 m. Úrslitini hjá Hanus, Steinolvu og Teiti eru persónlig met. Bæði Hallur og Steinolvur bøttu um bólkametini í ávikavist D18 og D19. Teir áttu sjálvir gomlu metini.
Kvinnur
Ein kvinina umboðaði Hvirluna, tað var Louisa Svabo, sum royndi seg í kúlustoyti. Hesaferð kom hon út á 5,14 m við 4 kg tungu kúluni.
Menn
Mennirnir byrjaðu við longdarlopi, har Øssur Debes Eiriksfoss og Helgi Geyti luttóku. Øssur avgjørdi kappingina í fyrsta lopið, tí hetta vísti seg at verða einasta lop omanfyri 6 m á degnum. Lopið bleiv mált til 6,11 m. Helgi leyp 4,52 m.
Í kúlustoyti vóru tað Helgi Geyti og Kristian Martin Garðalíð, sum júst er heimkomin eftir at hava roynt seg á HM fyri fólk við menningartarnið. Kristian Martin hevur arbeitt nógv við einari tekniskari detalju í síðstuni, og nú situr hon. Hetta gjørdi at kúlan, hóast tunga venjing, fleyg longur enn hon plagar. Longsta stoyti kom í siðsta umfarið. Tað bleiv mált til 9,43 m, ið rakk til eitt fyrsta pláss. Helgi kom út á 8,79 m á øðrum plássi.
Fleiri myndir eru í myndasavninum.


text:
Góður og vánaligur ársfjórðingur hjá Eimskip
Eimskip økti umsetningin í ársins fyrsta ársfjórðingi við 29,7 prosentum samanborið við somu tíð í 2016. Hinvegin var inntøkan ikki heilt so góð. Yvirskotið fall til 0,2 miljónir evrur úr 1,8 miljónir evrum sama ársfjórðing 2016 orsakað av avskrivingum og verkfalli í fiskivinnuni.
Umsetningurin var 146,9 miljónir evrur, ein hækking upp á 33,7 miljónir frá 1. ársfjórðingi 2016. Inntøkurnar vuksu í ársfjórðinginum við 8,9 miljónir evrum ella 10,7 prosentum.
EBITDA hækkaði 0,3 miljónir evrur. Íslendska fíggjareftirlitið dømdi reiðaríið eina bót upp á 0,4 miljónir evrur, sum er bókførd í ársfjórðinginum.
Verkfallið í fiskivinnuni, ið vardi frá 15. desember 2016 til 19. februar 2017, hevði negativa ávirkan á útflutningsnøgdini av fiski. Verkfallið ávirkar EBITDA í ársfjórðinginum við 1,5 miljónir evrum. Útreiðslurnar í sambandi við yvirtøkuvekætlanir vóru upp á 0,4 miljónir evrur. Verða hesar einusinnis útreiðslur drignar frá, var EBITDA fyri ársfjórðingin 11,6 miljónir evrur, ein hækking upp á 20,5 prosent í mun til árið fyri.
Útreiðslurnar hækkaðu 32,8 prosent samanborið við 1. ársfjórðing 2016. Orsøkin var í høvuðsheitum nýggjar fyritøkur, ið komu aftrat í samtakinum, lønarútreiðslur, hægri brennievnisútreiðslur, kapasitetsøking í siglingarskipanini og omanfyri nevndu einusinnis útreiðslurnar.
Nettoúrslitið fyri ársfjórðingin var 0,2 miljónir evrur samanborið við 1,8 miljónir evrur í fjør, serliga orsakað av øktum avskrivingum upp á 1,0 miljónir evrur sum avleiðing av øktum íløgum.
Kelda: Eimskip/maritimedanmark.dk


text:
- Tíðindi, mentan og ítróttur
Heilsumálaráðharrin hjá Trump farin frá
Amerikanski heilsumálaráðharrin, Tom Price, er farin úr embætinum. Orsøkin er eftir øllum at døma tí hann hevur brúkt ov nógvar pengar upp á at leiga dýr flogfør.
Seinastu dagarnar hava tíðindi verið frammi um at Tom price leigaði dýr privat flogfør til almennar ferðir. netmiðilin Politico veit at siga, at price higartil í ár hevur leigað privatflogfar 26 ferðir, tá hann hevur skal hava verið á almennari ferð sum ráðharri. Hetta skal hava kostað meira enn 2,5 mió krónur.
Ivi er eisini sáddur um, um talan veruliga er um ferðir í almennum ørindum. Tí fleiri av ferðunum hjá ráðharranum hava verið til støð, har hann sjálvur hevur ognir og bygningar.
Men nú vátta so hvítu Húsini, at Tom Price er farin frá sum heilsumálaráðharri.